הוועדה לענייני ביקורת המדינה, כנסת 20, פרוטוקול מספר 264, 2017-07-26 09:38

קארין אלהרר: בוקר טוב לכולם, אני מתכבדת לפתוח את ישיבה הוועדה, הוועדה לענייני ביקורת המדינה.

קארין אלהרר: היום ה-26.7.2017, ג' באב התשע"ז, השעה 9:37.

קארין אלהרר: נושא הדיון הבוקר, פיקוח על כשרות המזון - דוח מבקר המדינה 67ב.

קארין אלהרר: בוקר טוב אדוני השר לשירותי דת, מנכ"לים, מבקרים, מבקר המדינה, חברי כנסת ואורחים נכבדים.

קארין אלהרר: אנחנו דנים היום בדוח שנוגע, אני חושבת, לכל אזרחי מדינת ישראל ולרבים בציבור היהודי הדתי כמובן.

קארין אלהרר: מדובר בשירות דת משמעותי שראוי שינתן באופן הוגן.

קארין אלהרר: שינתן באופן מפוקח לטובת הצרכנים.

קארין אלהרר: אבל ממצאי הביקורת מעידים על כך שההיפך היא המציאות שלנו.

קארין אלהרר: זה חמור בעיקר משום שזו לא הפעם הראשונה.

קארין אלהרר: היה כבר דוח שהתפרסם ב-2009, דוח בנושא מערך הכשרות.

קארין אלהרר: פורטו בו כשלים כפי שמצא אותם מבקר המדינה אבל מרבית הליקויים לא תוקנו.

קארין אלהרר: הביקורת המרכזית בדוח שלפנינו מופנית כלפי המועצות המקומיות.

קארין אלהרר: בפרט ירושלים ונתניה שנבדקו.

קארין אלהרר: הביקורת היא שבעצם הייתה העסקה לא תקינה של משגיחי כשרות בהיקף שעות שהוא בכלל לא בר ביצוע.

קארין אלהרר: לפי המבקר נוצר מצב נוח שהתאים לכולם.

קארין אלהרר: בתי עסק משלמים עבור שעות השגחה רבות אך ההשגחה מתבצעת, אם בכלל, באופן חלקי.

קארין אלהרר: יש איזה גמישות כזאת שלא ברור מה היא משיגה מעבר לנוחות הצדדים.

קארין אלהרר: המשגיחים מצידם, כמובן, משתפים פעולה עם המצב וזוכים להכנסה.

קארין אלהרר: יש פה איזשהו, אפילו הייתי אומרת, ניגוד עניינים מוחלט.

קארין אלהרר: שכן המשגיחים מועסקים באמצעות בית העסק שהם משגיחים עליו ויש איזה קשר סימביוזי שנוצר.

קארין אלהרר: הדוח מעלה עוד שורת ליקויים אחרים חמורים לא פחות.

קארין אלהרר: בחלק מהמועצות המקומיות מועסקים קרובי משפחה של בעלי תפקידים כמשגיחים.

קארין אלהרר: כמו כן, חלק מהמשגיחים לא מוסמכים לכך.

קארין אלהרר: חלק הם בכלל בעלי תפקידים אחרים שהוסיפו להם עוד טייטל, אולי בשביל הכנסה נוספת.

קארין אלהרר: לכל אלה מתווספת גם עלות כלכלית לא מבוטלת שמוטלת בסופו של דבר על הציבור.

קארין אלהרר: כי בתי העסק מגלגלים את זה בסוף על הציבור.

קארין אלהרר: אם אנחנו צריכים יותר מאישור אחד על כשרות זה אומר שאנחנו צריכים להעסיק כמה משגיחים, זה אומר כמה משכורות, כמה משכורות אומר בהכרח עלות גבוהה יותר.

קארין אלהרר: אדוני השר אני רוצה להודות לך שהגעת.

קארין אלהרר: אני מבינה שהמשרד החל בטיפול בליקויים ושיש עבודה מקיפה בנושא.

קארין אלהרר: אבל זימנתי בכל זאת את הדיון כי אנחנו רוצים לראות איפה הדברים עומדים, מה לוחות הזמנים, לקבל תשובות ברורות מה נעשה ומה לא נעשה.

קארין אלהרר: יש בוועדה המבוקרים מגיעים ואומרים, הנה הביקורת שאני מקבל ומה אני עושה.

קארין אלהרר: כי באמת מאז 2009, לפחות כך עולה מדוח מבקר המדינה, לא השתנה הרבה.

קארין אלהרר: וראוי שההתנהלות הזאת בהחלט תשתנה.

קארין אלהרר: אני אבקש מהגברת ליאורה שמעוני, מנהלת החטיבה במשרד מבקר המדינה, להציג בקצרה את עיקרי הדוח ואחר כך אנחנו ניתן לכבוד השר.

<ליאורה שמעוני: בוקר טוב.

<ליאורה שמעוני: גברתי היושבת ראש את מנית את עיקרי הדוח למעשה אז אנחנו נשתדל באמת לקצר על מנת לתת הזדמנות לכל המבוקרים בעיקר לעדכן מה נעשה במסגרת האחריות שלהם.

<ליאורה שמעוני: חשוב לציין, כפי שאמרת, שזה לא הדוח הראשון שאנחנו עושים בנושא הזה.

<ליאורה שמעוני: גם בדוחות הקודמים ובמיוחד בדוח האחרון ב-2009 היו התחייבויות רבות של המבוקרים לתקן את הממצאים שאנחנו העלינו.

<ליאורה שמעוני: אף על פי כן דבר לא נעשה.

<ליאורה שמעוני: כלומר, גם כיום אני מקווה שגם אם יאמרו כאן ויכריזו על פעולות שמתכוונים לבצע שהדבר יוביל, בסופו של דבר, לתיקון המצב.

<ליאורה שמעוני: צריך להבין, מדובר כאן בנושא, הכשרות היא לא נחלתם של אף מגזר באוכלוסייה היהודית.

<ליאורה שמעוני: כשרות היא תחום שרלוונטי לכל העם היהודי: חילונים, דתיים, חרדים.

<ליאורה שמעוני: רוב רובה של אוכלוסיית מדינת ישראל כנראה שומרת כשרות במידה כזו או אחרת לפחות.

<ליאורה שמעוני: מה גם שאנחנו יודעים שכל בית עסק שרוצה לפתוח צריך תעודת כשרות.

<ליאורה שמעוני: המזון שניתן בצה"ל הוא מזון כשר, המזון שניתן בבתי החולים הוא מזון כשר, המזון שניתן בגני הילדים הוא מזון כשר, הנושא הזה הוא נושא מאוד רחב והוא נוגע לכל אחד ואחד מאזרחי מדינת ישראל.

<ליאורה שמעוני: ואף על פי כן מה שאנחנו רואים ומסיקים מהביקורת הזאת זה משהו שאולי אפילו עצוב הייתי אומרת.

<ליאורה שמעוני: שאף על פי כן, למרות שהנושא הזה הוא כל כך כאוב הוא גם כל כך לוקה בליקויים כל כך חמורים ומהותיים שבבסיסם הייתי אומרת אפילו פוגעים בכל נושא ההלכה.

<ליאורה שמעוני: משום שברור שהדוח שלנו לא עוסק בהלכה עצמה.

<ליאורה שמעוני: זו לא אחריות שלנו.

<ליאורה שמעוני: אנחנו עוסקים רק בנושא של ההסדרה.

<ליאורה שמעוני: אבל ברגע שבו ההסדרה היא כל כך לא תקינה היא פוגעת.

<ליאורה שמעוני: היא פוגעת גם בדברים האחרים שהם לא בתחום הביקורת.

<ליאורה שמעוני: היא פוגעת ברגשות הציבור, היא פוגעת באמון של הציבור שנותן במערכת הזו.

<ליאורה שמעוני: וזה בעצם המהות של הדוח.

<ליאורה שמעוני: מלבד זה, כמובן, עלו כאן ליקויים מאוד חמורים שמתחילים בכל השרשרת.

<ליאורה שמעוני: אנחנו מגדירים את זה אפילו ברמה של כשל.

<ליאורה שמעוני: והכשל הוא עובר בכל השרשרת, במשרד, במועצת הרבנות הראשית, במועצות הדתיות.

<ליאורה שמעוני: לאורך כל הדרך אנחנו מצביעים על הליקויים הללו.

<ליאורה שמעוני: ובסופו של דבר צריך להזכיר גם שהנושא הזה היה, הנושא של התלות בין המשגיחים לבין בתי העסק שמעסיקים אותם נמצא בבג"ץ כבר שנים רבות.

<ליאורה שמעוני: המשנה לנשיאה בדימוס, השופט רובינשטיין, הגדיר את זה כ"מי שחוגג כבר חוגג" אפשר לומר במרכאות כפולות, בת מצווה לנושא ואפילו בר מצווה לנושא, ועדיין הנושא לא נפתר.

<ליאורה שמעוני: ההחלטה האחרונה ממאי השנה, מאי 17', ממש לא מזמן, מחייבת את המשרד לטפל בנושא של התלות הזו.

<ליאורה שמעוני: אני מקווה שבאמת לא נחגוג עוד מעבר לכך.

<ליאורה שמעוני: לא רוצה להגדיר אפילו לוחות זמנים.

<ליאורה שמעוני: בסופו של הדוח, נוכח הממצאים החמורים, אנחנו אומרים שלגורמים הבכירים ביותר, זה אומר גם הרבנים הראשיים, גם השר, גם המשרד, כל הדרג הבכיר ביותר חייב לקחת את הנושא הזה לתחום האחריות שלו, לידיים שלו ולוודא שהפעולות נעשות.

<ליאורה שמעוני: לקבוע לוחות זמנים, לקבוע אבני דרך ולוודא את ההתקדמות של הפתרון.

<ליאורה שמעוני: כי מבלי להכנס לעובי הקורה של הגורמים הבכירים ביותר קשה להאמין שהדבר הזה יפתר, לצערי הרב.

<ליאורה שמעוני: אני אבקש מאיזי רק כמה דברים שיזכיר, בעיקר את הנושא של הנתונים בנושאים היותר עיקריים.

<איזי טנקמן: בוקר טוב, שמי איזי טנקמן, ריכזתי את הביקורת הזו יחד עם שני עובדים הנמצאים כאן, מר רוני רגב ומר אילן מוריץ.

<איזי טנקמן: מעבר לדברים שנאמרו, ואני לא אחזור, גברתי היושבת ראש, הכשלים הם בהחלט גם מצויים בפתחן של המועצות הדתיות אבל גם בפתחם של הגורמים המסדירים שזה המשרד לשירותי דת והרבנות הראשית.

<איזי טנקמן: ולצערנו הרב, גורמים אלה לא - - - והדברים נאמרו לא השכילו, לא הצליחו, מסיבות כאלה ואחרות להביא לשינוי מהותי, גם שינוי מבני וגם לשינויים נקודתיים במערך הכשרות, והדברים מתבטאים גם בממצאים הרבים שאנחנו העלינו בדוח הביקורת.

<איזי טנקמן: עוד הערה נוספת גברתי, ההשפעה של הכשרות, הפיקוח על כשרות המזון היא נוגעת לא רק לציבור היהודי השומר כשרות גם לציבור הלא יהודי דרך השפעה על מחירי המזון ועלות המזון.

<איזי טנקמן: אני באמת אנסה לא להכנס יותר מדיי לפרטים, אני מבין שהזמן שלנו הוא קצר.

<איזי טנקמן: המשרד אכן לא הצליח, למרות מאמצים כאלו ואחרים להביא לשינוי מעמדו של משגיח הכשרות.

<איזי טנקמן: בעיית ניגוד העניינים המובנה עדיין קיימת.

<איזי טנקמן: הזכרת את נושא העסקתם בשעות בלתי אפשריות של משגיחי כשרות.

<איזי טנקמן: הדברים שאנחנו העלינו בדוח מתייחסים להעסקה במקביל וללא היתר של עובדים בכירים במועצות דתיות.

<איזי טנקמן: נתניה, ירושלים ובמועצות דתיות אחרות גם כמשגיחי כשרות ללא היתר ובניגוד עניינים.

<איזי טנקמן: ושוב, היקף שעות בלתי אפשרי דבר המטיל ספק ביכולתם למלא את שני התפקידים וכל אחד מהתפקידים בנפרד.

<איזי טנקמן: הבעייה העיקרית, אם טיפה נצלול, בתהליך ההשגחה הוא הפיקוח על המשגיחים.

<איזי טנקמן: המשרד לשירותי דת, עד לאחרונה, לא יצר כלי לפיקוח ומעקב אחר עבודת המשגיחים.

<איזי טנקמן: במצב כזה מועצות דתיות על יכולתן והעניין שלהן, וזה נכון לגבי אשדוד ותל אביב, ויתרו או רכשו מערכות לדיווח על נוכחות המשגיחים.

<איזי טנקמן: וגם כאשר הדבר נעשה, אנחנו בהחלט משבחים את המועצות הדתיות האלה, אנחנו מצאנו מבדיקת הנתונים שנוכחות של אותם המשגיחים הייתה חלקית מאוד, ב-50%-60% מהזמן שהם נדרשו להיות נוכחים בבית העסק.

<איזי טנקמן: הדבר כמובן פוגע באמון הציבור, טיב הכשרות וכמובן שהוא לא תקין.

<איזי טנקמן: אנחנו בחנו גם את ההקפדה של המעסיקים להפריש ולשלם את התשלומים הסוציאליים, פנסיות, גמל וכיוצא בזה למשגיחים.

<איזי טנקמן: מצאנו שהמועצות הדתיות אינן בוחנות, אינן מקפידות שהמשגיחים יקבלו את מה שמגיע להם.

<איזי טנקמן: מצאנו גם תופעה רחבה של תשלומים שלא באמצעות תלוש שכר.

<איזי טנקמן: דבר המשליך והמעלה ספק אם ההכנסות האלה אכן דווחו לרשויות המס כנדרש.

<איזי טנקמן: הזכרת את נושא הסמכתם של המשגיחים.

<איזי טנקמן: ההסמכה הזו היא חשובה.

<איזי טנקמן: היא אמורה להעלות את קרנו של המקצוע, קרנו של המשגיח, להביא להתמקצעותו, להאחדת הנהלים.

<איזי טנקמן: למרות שהמשרד לשירותי דת עוד ב-2010 הוציא חוזר המחייב הסמכה של משגיחים מצאנו שיעורים נמוכים מאוד.

<איזי טנקמן: כשליש מהמשגיחים בלבד הינם מוסמכים.

<איזי טנקמן: במועצות דתיות מסויימות השיעורים הם אף נמוכים יותר.

<איזי טנקמן: שליש הוא נתון בממוצע.

<איזי טנקמן: בנושא העסקת משגיחות כשרות, נושא שאולי יכול להראות שולי, אבל מקצוע ההשגחה הוא פתוח גם בפני נשים.

<איזי טנקמן: מאז 2014 בעקבות בג"ץ של תנועת אמנה גם בחינות ההסמכה נפתחו לנשים.

<איזי טנקמן: מצאנו שגם הרבנות וגם המשרד לשירותי דת לא בדיוק נתנו פומבי ופרסמו את דבר האפשרות של נשים להבחן וכמשתמע גם לעסוק במקצוע, ולכן מצאנו שמכלל המשגיחים שנקלטו בשנת 2015-16 לא נקלטה אף אישה כמשגיחה.

<איזי טנקמן: עוד מילה אחרונה - - -

<ליאורה שמעוני: אולי על הנושא של המחירים, העלויות, איך זה משפיע על ה- - -

<איזי טנקמן: הגורמים המאסדרים, והזכרנו אותם, גם הרבנות וגם המשרד לשירותי דת אינם ערוכים למלא את תפקידם.

<איזי טנקמן: אין להם, לפחות בזמן הביקורת, את מסד הנתונים הנדרש כדי להעריך ולעסוק בעבודת מטה מבוססת כדי להביא לשיפור המצב.

<איזי טנקמן: מידע המצוי באחד מהגורמים אינו מועבר לגורם השני.

<איזי טנקמן: גם כאשר כבר קם הצוות לטיפול בכשרות הוא לא כלל נציגים מהמשרד לשירותי דת.

<איזי טנקמן: הדברים הוקמו בהמשך עבודת הצוות.

<איזי טנקמן: הדבר האחרון ולא פחות חשוב, ההשפעה של חלק גדול מהליקויים שמצאנו על עלות המזון.

<איזי טנקמן: משרד האוצר יזם לפני כשנתיים בדיקה ראשונית, חלוצית לאומדן עלויות הכשרות ומצא שהעלויות הישירות מהוות כ-3% מעלות המזון, כ-2.8 מיליון ₪.

<איזי טנקמן: יכול להיות שהנתונים האלה הם ארעיים, לא סופיים והם גם נתונים במחלוקת עם המשרד לשירותי דת ועם הרבנות הראשית.

<איזי טנקמן: אבל בכל מקרה לא מצאנו שהגורמים האלה עשו או נתנו את דעתם בצורה מעמיקה בשנים האחרונות להשפעת הכשרות על עלות שירותי המזון ומוצרי המזון.

קארין אלהרר: תודה רבה.

קארין אלהרר: אדוני השר, בבקשה.

דוד אזולאי: גברתי היושבת ראש, נציגי המבקר, מנכ"לים, מנכ"ל המשרד לשירותי דת, מנכ"ל הרבנות הראשית, חברי הכנסת.

דוד אזולאי: ראשית אני רוצה להודות על קיום הדיון הזה.

דוד אזולאי: אנחנו שמחים שהקדמת את הדיון הזה ואת עושה אותו בהקדם.

דוד אזולאי: גם לנו זה חשוב.

דוד אזולאי: מיום כניסתי לתפקיד, זה כשנתיים, אחד הדברים הראשונים שפעלנו בהם יחד עם המנכ"ל זה לעשות לשיפור שירותי הדת מבלי כל קשר לדוח המבקר.

דוד אזולאי: אין ספק שדוח המבקר בא לזרז את המזורזים ומיד עם פרסום הדוח הקמנו ועדה לפני כן שתפקידה לבדוק את כל נושא הכשרות, שהרבנות הקימה בעצם, עם נציגים של הרבנות, של המועצות הדתיות, של המשרד לשירותי דת.

דוד אזולאי: והכל מתוך כוונה אחת - לשפר ולייעל את שירותי הכשרות.

דוד אזולאי: אבל פה אני רוצה להגיד שנזכור שיש שני דברים שצריך לדעת להפריד ביניהם.

דוד אזולאי: יש את הפרק ההלכתי ויש את הפרק המנהלי.

דוד אזולאי: אנחנו כמשרד לשירותי דת אחראים על החלק המנהלי במסגרת שירותי הדת המועצות הדתיות.

דוד אזולאי: כל מה שקשור לחלק ההלכתי זה שייך לרבנים הראשיים.

דוד אזולאי: וודאי שכל אחד צריך לעשות את תפקידו.

דוד אזולאי: אנחנו מיד עם פרסום הדוח, גם המנכ"ל וגם אני, כינסנו איזשהו צוות מצומצם.

דוד אזולאי: נפגשנו עם הרב הראשי לישראל על מנת לראות איך אנחנו משפרים ומתקנים את הליקויים שהמבקר העיר על כך.

דוד אזולאי: אני לא יודע כרגע להגיד מה קרה בתקופה שלפני שאני נכנסתי לתפקיד, אבל בלי כל קשר, כאשר הבעיה המרכזית של נושא הכשרות זה שיותר מהעגל רוצה לינוק הפרה רוצה להניק.

דוד אזולאי: שיהיה ברור, אנחנו רוצים לתת כשרות.

דוד אזולאי: אנחנו לא מכריחים אף אחד לקבל כשרות.

דוד אזולאי: מעוניינים ורוצים לתת כשרות.

דוד אזולאי: אבל מה לעשות, והתנאים הם תנאים קשים.

דוד אזולאי: כאשר המדינה לא מוכנה להקצות תקנים על מנת לתת למשגיחים שיוכלו לעבוד בצורה ראויה ולא יהיו תלויים בחסדיו של המושגח.

דוד אזולאי: אז נוצר מצב, לצערי הרב, שאני לא אוהב אותו ואני לא רוצה אותו, אבל זה המצב שיש וכך עובדים הרבה שנים, שהמשגיח מקבל את שכרו מן המושגח.

דוד אזולאי: אדוני המבקר כאן העלה נקודה קשה, היא לא מקובלת עלינו, כאשר אני שומע שישנם משגיחים שמקבלים את שכרם לא באופן רשמי אני חושב שזה דבר חמור.

דוד אזולאי: אנחנו בוודאי לא נתנו ולא ניתן יד לכך.

דוד אזולאי: ואם זה קורה אז ודאי שישנם גורמים שצריכים לתת על כך את הדין.

דוד אזולאי: אבל אי אפשר לבוא ולדרוש מאיתנו גם כשרות ראויה, גם שתתנהל כמו שצריך ומצד שני, כאשר מדובר על שכרו של המשגיח, במשך, יתקנו אותי פה אנשי המקצוע, שנים רבות שכרם של המשגיחים לא עלה, נמצא שכר נמוך ביותר שאני לא יודע אם בחישוב חודשי אפילו לא מגיע לשכר המינימום.

דוד אזולאי: ואני אומר את הדברים הללו כדי שנדע גם את האוירה מסביב מדוע הגענו לאן שהגענו - - -

קארין אלהרר: אבל אדוני השר לא מצדיק את ה- - -

דוד אזולאי: זה בדיוק המשפט שבאתי להגיד.

דוד אזולאי: אני לא בא להצדיק שום דבר בעקבות התנאים הללו.

דוד אזולאי: אבל אני מציג את הנושאים כפי שהם כדי שנדע כולנו בפני מה אנחנו עומדים.

דוד אזולאי: אין ספק שאם הנושא הזה יקבל את ההתייחסות הראויה מכל הגורמים הנוגעים בדבר אז אני חושב שוודאי שכולנו נהיה שבעי רצון מכך ששירות הכשרות, שכפי שנאמר כאן, ואני מסכים בהחלט, הכשרות היא לא רק לציבור שומרי הדת ושומרי המסורת, אלא חלק גדול מאזרחי מדינת ישראל רוצים כשרות.

דוד אזולאי: ותתפלאו לשמוע, אולי זה נאמר בהבלעה, אבל גם לא יהודים מעדיפים לקחת את המוצרים הכשרים כי מבחינתם להם אומרים שזה יותר טוב, יותר בריא מהמוצרים שאינם תחת השגחה של כשרות.

דוד אזולאי: אנחנו בכל אופן, אני חוזר ואומר, אנחנו מבחינתנו כמשרד קיימנו דיונים, יש היום מינוי של אדם מיוחד שיושב במשרד שהוא למעשה האיש שמטפל בכל הנושא של הכשרות מול הרבנות הראשית.

דוד אזולאי: הוא האיש שמקשר בין המשרד לשירותי דת לבין הרבנות הראשית.

דוד אזולאי: הוועדה יושבת על המדוכה, אני מקווה שיוגשו מסקנותיה.

דוד אזולאי: אבל יחד עם זה, אני רוצה שנזכור שגם ראשי המועצות הדתיות שהם נציגים שלנו בכל אתר ואתר.

דוד אזולאי: יושבים פה לצידנו ראשי מועצות דתיות שבוודאי תאפשרו להם להגיד את הדברים.

דוד אזולאי: גם להם יש מה להגיד בעניין הזה.

דוד אזולאי: מפני שראש מועצה דתית הוא לא יכול להכנס לתחום ההלכתי של הרב.

דוד אזולאי: תפקידו לטפל אך ורק בנושא המנהלתי בכל מה שקשור לכשרות.

דוד אזולאי: ולכן, אני מאוד מקווה, אני אמשיך עוד לשבת פה בדיון הזה, אבל כפתיחה אני אומר את הדברים הללו כדי שנדע, אנחנו מעוניינים לתת כשרות, מעוניינים לשמור על החוק, מעוניינים לתת שירות נאות לכל אלה שמעוניינים, אבל אי אפשר גם לדרוש מאיתנו את התנאים הסבירים לאותו משגיח ומצד שני הוא לא לקבל את התנאים כדי למלא את עבודתו.

דוד אזולאי: ואני חושב שאחת ההכרזות שצריכה לצאת כאן, גברתי, מהוועדה לביקורת המדינה, הדבר החשוב ביותר זה לנתק את המושגח מן המשגיח.

דוד אזולאי: אני חושב שאם נלך על הנוסחה הזאת בסופו של דבר כולם יצטרכו להתכופף ולמצוא את הפתרון - איך מונעים ואיך מנתקים את המשגיח מן המושגח על מנת - - -

עליזה לביא: בחיפה זה קיים.

דוד אזולאי: לא בכל המקומות.

דוד אזולאי: עדיין זה לא בכל מקום.

דוד אזולאי: גם במקומות שכן זה ניסיוני וזה יוזמה מקומית ולא יוזמה ארצית.

קארין אלהרר: אדוני, אני רוצה לשאול מתי אדוני חושב שתסתיים עבודת הצוות בעניין הזה.

קארין אלהרר: האמירות שמושמעות כאן הן אמירות חשובות.

קארין אלהרר: ומניסיוני הדל בבניין הזה, אז מקימים ועדות ומדברים על זה ובינתיים הדברים ממשיכים כסדרם.

קארין אלהרר: לא בסדר שהיינו רוצים אבל בסדר הקיים.

קארין אלהרר: אנחנו היינו רוצים לדעת מתי זה ישתנה.

קארין אלהרר: זה הדבר המשמעותי.

דוד אזולאי: אני בהחלט מקבל את ההערה ואני רק יכול להגיד לך שמיום פרסום הדוח נערכו מספר ישיבות ודיונים בנושא הזה.

דוד אזולאי: אני מניח שהמנכ"לים יוכלו להרחיב בעניין הזה.

דוד אזולאי: ולגבי תאריכי יעד גם המנכ"לים יוכלו לתת תאריכי יעד.

דוד אזולאי: ואנחנו עצמנו, בתקופה הזאת, גם הרבנים הראשיים ממש מסתובבים ועושים כינוסים אזוריים בכל מקום ומקום.

דוד אזולאי: והתגובות הן לא כל כך פשוטות מפני שגם המשגיחים מרגישים שפשוט משתלחים במשגיחים כאילו שהם לא עושים עבודתם נאמנה.

דוד אזולאי: ואני אומר לכם, מכל מה שאני שומע פה, המשגיחים עושים עבודת קודש ובתנאים קשים ביותר, אבל כשמודבר על התנאים האישיים שלהם, בעניין הזה, לצערי הרב, אין תיקון ואין שיפור.

דוד אזולאי: לכן, לגבי תאריכי יעד שגברתי מבקשת אני מציע שהמנכ"לים יתנו לך תשובות.

אלעזר שטרן: אנחנו דוחים את הרחמים.

אלעזר שטרן: אנחנו מוכנים לרחם אבל עוד - - -

קארין אלהרר: רגע - - -

דוד אזולאי: מה אמרת אלעזר?

אלעזר שטרן: - - - לרחם על המשגיחים.

קארין אלהרר: רגע שנייה, אלעזר, אין פה רחמים בוועדה הזאת.

דוד אזולאי: אני לא אמרתי לך שתרחם על המשגיחים.

דוד אזולאי: נכון שעוד מעט מתקרבים לחודש הרחמים והסליחות אבל בוודאי לא - - -

עליזה לביא: כבוד השר בוא נסכים שיש זכויות ויש חובות.

קארין אלהרר: יש רשימת דוברים ארוכה, גם חברי כנסת וגם אורחים שהגיעו מרחוק ומקרוב.

קארין אלהרר: אני כבר מעדכנת שלא כולם יזכו לדבר בדיון היום מפאת קוצר הזמן.

קארין אלהרר: יש מליאה וכו'.

קארין אלהרר: אבל כן הייתי מבקשת, כדי שבכל זאת נוכל לאפשר לכמה שיותר לדבר, להיות תמציתיים.

קארין אלהרר: אם מישהו כבר אמר את הדברים תשתדלו כמה שניתן לא לחזור כדי שנוכל באמת לקבל גם תשובות.

קארין אלהרר: וזכרו, שהמקום של הוועדה הוא לקבל תשובות לא לנאום נאומים חשובים ככל שיהיו.

קארין אלהרר: ואני מבקשת לפני שאני נותנת לרשימת חברי כנסת לומר את דברים אני מבקשת לדעת מהמנכ"לים המכובדים.

קארין אלהרר: ב-2009 אני מניחה שגם ישבו על המדוכה, קראו את הדו"ח ואני לא מעלה בדעתי מצב שבו אמרתם, טוב, אז כתבו.

קארין אלהרר: רציתם גם אז לשנות.

קארין אלהרר: אז מה מבטיח שהפעם זה גם ייצא לפועל.

<עודד פלוס: אני אומר לגברתי, יש לנו חרב מתהפכת מעל הראש.

<עודד פלוס: אני אומר את זה בצורה הכי ברורה כדי שגם כל השותפים שלנו שצריכים לקחת חלק בסופו של יום בעניין - זה משרד האוצר ומשרד המשפטים, וזה החלטה של בג"ץ.

<עודד פלוס: בג"ץ נתן לנו פרק זמן עד ה-1.6.2018, זה לא עוד הרבה זמן, השעון, ותיכף אני אגיד איזה אמירה שבית המשפט העליון אמר.

<עודד פלוס: יש חרב מהתפכת מעל הראש.

<עודד פלוס: נתן לנו את פרק הזמן הזה עד ה-1.6.2018 לבצע את ההפרדה בין המשגיח והמושגח.

<עודד פלוס: והוא אמר שם אמירה מאוד חדה וברורה.

<עודד פלוס: יושב ראש צוות היישום - הרבנות הראשית מינו צוות בראשות הרב מיכה הלוי, הרב הראשי של פתח תקווה, והוא הכין את עקרונות השינוי.

<עודד פלוס: מועצת הרבנות הראשית אישרה את הדוח, הדוח הזה נמצא אצלי.

<עודד פלוס: הדוח מטפל בכל הנושאים.

<עודד פלוס: ובעקבות הדוח הזה הוקמו צוותי יישום.

<עודד פלוס: שלמעשה אמרנו שאנחנו לא מסתפקים רק במה שרשום בדוח הזה שמטפל בנושא של משגיח מושגח, אלא אנחנו עושים חריש עמוק בעקבות דוח מבקר המדינה שאנחנו מאוד מאוד מודים עליו, לקחת את כל הנושאים שהוא העלה ולטפל בכל נושא.

<עודד פלוס: השופט, רובינשטיין, כותב בפסק הדין, מי שעומד בראש הצוות זה מנכ"ל הרבנות הראשית שבטח ידבר תיכף, מר משה דגן, והוא אמר אמירה, כל בוקר אתה צריך לקום, אני לא מצטט אותו מילה במילה, ולהגיד מה עשיתי ואיך התקדמתי.

<עודד פלוס: ממש ככה.

<עודד פלוס: זאת אומרת, אם בעבר היו דוחות, פה יש לנו לוחות זמנים מאוד ברורים ואני לא רוצה לדבר על המשמעות, מבחינתנו משמעות קריטית, מה קורה אם ב-1.6 לא נתנו מענה.

<עודד פלוס: אני לא רוצה לתת רעיונות לאנשים - - -

רחל עזריה: אבל למה שלא תתנו מענה?

<עודד פלוס: כי הדברים מורכבים.

קארין אלהרר: בדיוק בשביל זה התכנסנו.

קארין אלהרר: נמצאים כאן גם נציגי משרד המשפטים, גם נציגי משרד האוצר ואם יש קשיים בואו נלבן אותם.

קארין אלהרר: הוועדה מוכנה לספק את שירותיה בליבון הקשיים והכשלים שמתגלים בשיחות ביניכם.

קארין אלהרר: מה שברור, אתה אומר את זה בצורה הברורה ביותר, ואנחנו אומרים את זה אחרי שקראנו את הדוח, המצב חייב להשתנות.

קארין אלהרר: יש קושי בלשנות אותו, בואו נפתור.

קארין אלהרר: אז תגידו לי.

<עודד פלוס: אם אנחנו מדברים על סוגיית משגיח-מושגח, למעשה הפתרון הטוב ביותר לסוגיית משגיח-מושגח - הוועדה הציעה איזשהו פתרון שלדעתי הוא לא היה כל כך טוב ואני כבר בדיונים שהתקיימו אני חלקתי על הרעיון למרות שאני חלק מהצוות, שהמשגיחים יהיו פרלינסרים של המועצות הדתיות.

<עודד פלוס: זאת אומרת, יעבדו כנגד חשבונית.

<עודד פלוס: שני דברים, ברור לי שאני לא אבקש ממשגיח ללכת לפתוח תיק עוסק מורשה על הסכומים הדלים האלה שהוא מקבל.

<עודד פלוס: וברור לי יותר מזה, ברור לי שברגע שהמשגיח הראשון יגיע לבית הדין לעבודה וינסה לברר מה המעמד שלו יקבעו שיש יחסי עובד מעביד.

<עודד פלוס: זאת אומרת, אנחנו לא יכולים ללכת מאחורי הדברים האלה, ולכן ברור לנו שהפתרון הוא העסקה.

<עודד פלוס: אנחנו הקמנו - -

<משה דגן: הוועדה המליצה על זה גם.

<עודד פלוס: - - צוות - - -

עליזה לביא: הוועדה שאתם הקמתם.

<משה דגן: כן כן.

<משה דגן: הוועדה המליצה שני מסלולים: או כפרילנסר או כעובד מעביד.

<עודד פלוס: לא, אבל אנחנו מהר מאוד הבנו, וישבנו בישיבות מול אגף תקציבים שאנחנו לא רוצים, בלשון העם, לעבוד על עצמנו בעיניים ולייצר איזשהו פתרון שמחר, דיון ראשון, באמת אני עורך דין שלושים שנה בשנייה אחת אני הייתי מבטל את זה אם הייתי בצד השני.

<עודד פלוס: אנחנו הקמנו צוות, ישבנו עם סגן שר האוצר כי הבנו ששם זה המפתח, כמו ברוב הדברים.

<עודד פלוס: וביקשנו ממנו לפנות לשר ולבקש סמכות משר האוצר כדי שזה יהיה בדרג הבכיר ביותר.

<עודד פלוס: והוא קיבל את זה.

<עודד פלוס: הוא לקח את זה בשתי ידיים והוא אמר, אני מבקש לקבוע ישיבות שבועיות עם אגף תקציבים ועם הממונה על השכר באוצר כדי ללבן את הסוגיות.

<עודד פלוס: זאת אומרת, במקביל לעבודת הוועדה, במקביל לצוותי היישום - - -

קארין אלהרר: על כמה תקנים מדובר, כמה כסף מדובר?

<עודד פלוס: אני חייב לומר שזה אחד מהנעלמים הגדולים.

<עודד פלוס: כי מה שקורה - - -

קארין אלהרר: למה?

<עודד פלוס: אני אסביר.

<עודד פלוס: אנחנו מדברים על סדר גודל, רק כדי לסבר את האוזן, היום במועצות הדתיות יש סדר גודל של 3000 עובדים.

<עודד פלוס: ואני לא מדבר על משגיחים.

קארין אלהרר: ללא המשגיחים.

<עודד פלוס: ללא המשגיחים.

<עודד פלוס: יש מעט מאוד מועצות דתיות שמעסיקות את המשגיחים בפועל, מעט מאוד.

<עודד פלוס: זה כל מיני שאריות של העבר.

<עודד פלוס: כי פעם המשגיחים היו מועסקים על ידי המועצות הדתיות.

<עודד פלוס: הערכה שלנו, הערכה זהירה, שאנחנו מדברים על סדר גודל של 4000 משגיחים.

<עודד פלוס: זאת אומרת שזה אומר שאם היום מצבת העובדים במועצות הדתיות היא מונה באזור 3000 אנחנו מדברים על יותר מהכפלה.

<עודד פלוס: שזה דרמה.

<עודד פלוס: זה המציאות.

<עודד פלוס: אנחנו מדברים על 15 אלף בתי עסק של מקבלי כשרות.

<עודד פלוס: כל זה זה סדרי גודל.

<עודד פלוס: אחד הדברים שאנחנו עושים, אני תיכף אגע באיזשהי נקודה- - -

אלעזר שטרן: מי מפקח שאין סלמונלה במסעדות האלה?

<עודד פלוס: אני לא אחראי על הסלמונלה.

עליזה לביא: משרד הבריאות.

אלעזר שטרן: אז בכל בית עסק יש נציג של משרד הבריאות?

<עודד פלוס: אנחנו נכנסים - - - ברור לי לאן חבר הכנסת שטרן חותר- - -

אלעזר שטרן: למה 3000, אפשר למות מסלמונלה, יותר מאשר מכשרות, זה פיקוח נפש.

אלעזר שטרן: למה אין משגיח בכל בית עסק על הסלמונלה.

<קריאה: המספר 3000 או 4000 הוא לא מספר- - -

אלעזר שטרן: בעיית היסוד של השחיתות הזאת - - -

אורי מקלב: חלק מהמימון צריך להגיע ממשרד הבריאות, הוא צודק.

קארין אלהרר: טוב, עד כאן, נתנו לזה.

קארין אלהרר: חברים, חבר הכנסת מקלב.

אורי מקלב: אני מסביר לו.

קארין אלהרר: לא אבל אתם תסבירו אחד לשני ברשות דיבור.

<עודד פלוס: אני רק רוצה משפט אחרון כי באמת אני רוצה שמנכ"ל הרבנות הוא ממש בקיא בפרטים כי הוא היושב ראש של צוות היישום.

<עודד פלוס: אני רק רוצה לומר משהו לגבי הנתונים.

<עודד פלוס: כי אחת הבעיות שלנו זה באמת מערך הנתונים.

<עודד פלוס: בגלל שהמשגיחים הם עובדים המושגח, אז מערך הנתונים שלנו, למרות שברגע שאנחנו נותנים תעודת כשרות המועצות הדתיות מתנות ומבקשות לקבל תלושים ומבקשות לקבל מידע, ברגע שהתעודה ניתנה הקשר כמעט מתנתק - - -

קארין אלהרר: אני רוצה לשאול אותך שאלה מקדימה לאחת שלא נמצאת בנבכי הכשרות.

קארין אלהרר: מה עושה משגיח הכשרות?

<עודד פלוס: משגיח הכשרות עושה שתי פעולות.

<עודד פלוס: כרגע, נכון להיום הוא עושה פעולות כשרותיות - - -

קארין אלהרר: מה זה אומר?

<עודד פלוס: כל מיני פעולות בעסק.

<עודד פלוס: למשל, אם צריכים לברור אורז הוא עושה את זה.

קארין אלהרר: הוא נמצא כל פעם שצריך לברור אורז?

<עודד פלוס: יש תהליך.

<עודד פלוס: בכל עסק - - -

קארין אלהרר: חברים, אני שואלת באמת, מה קרה.

מיכאל מלכיאלי: הפרשת חלה - - -

אורי מקלב: לא, זה אשתו של יאיר לפיד באה לעשות.

עליזה לביא: אתה רוצה לבוא לעזור לנו, לא אתה יכול לבוא.

קארין אלהרר: לא, אולי אני אשקול.

אורי מקלב: הוא אמר הפרשת חלה, אמרתי זה לא צריך, זה אשתו של יאיר לפיד עושה.

עליזה לביא: עד שסוף סוף המצווה הזאת חזרה אלינו, את יודעת - - - שלוש מצוות הכי חשובות לנשים.

עליזה לביא: דווקא ממך לשמוע את זה - - -

קארין אלהרר: חבר הכנסת מקלב, למה, באמת אני שואלת, מתעסקים פה בנושא חשוב.

קארין אלהרר: מאיפה באה הציניות, למה מקומה כאן?

אורי מקלב: גם חלק מהשאלות הן ציניות.

אורי מקלב: השאלה על - - - במנהל הבריאות - - -

עליזה לביא: יו"ר הוועדה שואלת, יו"ר הוועדה לא מכירה את נבכי הכשרות כמו שהיא אמרה אז אני לא מבינה למה הזלזול הזה.

עליזה לביא: דווקא לך לא מתאים לזלזל.

אורי מקלב: אני התייחסתי לקריאת ביניים, לא מה שאמרה יושבת הראש.

קארין אלהרר: בסדר, אז אני מודה לך על קריאת הביניים - - -

עליזה לביא: אתה משווה הפרשת חלה לסלמונלה?

קארין אלהרר: עליזה, תודה.

קארין אלהרר: אני רוצה באמת להבין.

קארין אלהרר: כמה שעות נמצא משגיח הכשרות בבית העסק ומה התפקיד שלו.

קארין אלהרר: על מה הוא אמור לחתום.

<עודד פלוס: אני חייב לומר שזו שאלה בלי תשובה ואני אסביר למה.

קארין אלהרר: למה??

<עודד פלוס: אני יודע לענות.

<עודד פלוס: מה שקורה, בכל עסק, מגיע הרב המקומי שהוא למעשה, תחשבו על זה ובואו נקח לצורך דוגמה מהנדס בניין.

<עודד פלוס: מהנדס בניין שחותם על היתר אז הוא קובע לעצמו בתור אחד שאחראי שהבניין לא יתמוטט, הוא אחראי והוא קובע את כללי העבודה באתר - - -

קארין אלהרר: לא.

קארין אלהרר: יש כללים, יש תקן.

<עודד פלוס: גברתי תרשה לי, שניה.

<עודד פלוס: במציאות נכון להיום יש תקנים- - -

אורי מקלב: למה הדוגמה היא לא מפקח בנייה למה צריך להגיד מהנדס בניין.

קארין אלהרר: גם למפקח בנייה יש תקן.

<עודד פלוס: אני רוצה שנייה להסביר.

קארין אלהרר: יש תקן בנייה.

קארין אלהרר: הוא לא באוויר חשב בלילה על איך צריכה להיות הבנייה.

<קריאה: יש הלכה שאומרת מה בדיוק עושים.

קארין אלהרר: אני שאלתי שאלה פשוטה, אני לא מקבלת תשובה פשוטה.

<קריאה: תלוי באיזה עסק.

קארין אלהרר: למה הלכה, למה ללכת רחוק - - -

<קריאה: כי המשגיח אמון לבדוק שההלכה מתבצעת בתוך המטבח.

קארין אלהרר: סבבה.

קארין אלהרר: תגיד לי כמה שעות.

<עודד פלוס: גברתי תתן לי דקה, אני עונה.

קארין אלהרר: בבקשה אדוני.

קארין אלהרר: אני שאלתי שאלה פשוטה אני לא מבינה למה התשובה מסובכת.

<עודד פלוס: לפעמים דברים מסובכים.

<עודד פלוס: אני אסביר למה, רק שיהיה לך אורח רוח.

<עודד פלוס: בא הרב המקומי ובודק את מאפייני העבודה של העסק.

<עודד פלוס: הוא רוצה לדעת איך מקבלים את הסחורה, מי בודק את הסחורה, מה תהליכי העבודה, מי האנשים שעובדים.

<עודד פלוס: בודקים, לכל הדברים האלה יש משמעות.

<עודד פלוס: נקח דוגמה כדי לסבר את האוזן.

<עודד פלוס: נגיד שיש לי פיצרייה.

<עודד פלוס: השאלה היא האם אני קונה את הבצק בחוץ או שאני מקבל אותו ממקור אחר, האם אני קונה את חומרי הגלם מבחוץ או מקבל אותם ממקור אחר.

<עודד פלוס: האם אני מייצר אותם בעסק.

<עודד פלוס: יש לזה המון מאפיינים.

<עודד פלוס: יש מאפיינים של שעות עבודה, המון המון מאפיינים, ולכן השאלה היא לא פשוטה.

<עודד פלוס: מה אנחנו כן מנסים לעשות?

<עודד פלוס: כדי למנוע מצב שבו כל רב יש לו את חופש הפעולה, אבל אנחנו לא רוצים לתת לו חופש פעולה מלא כי אנחנו רוצים לייצר איזשהו מנגנון של אחידות כדי שעסק אחד, ובתל אביב יגיד למה הוא ככה ואני אחרת, למה בגבעתיים זה ככה.

<עודד פלוס: אחד הדברים שאנחנו עובדים בצוותים האלה שהקימה הרבנות הראשית זה לנסות באמת להגיע למסגרת - - - איך אומרים, המקסימום אחידות לייצר נהלים מקסימום אחידים.

<עודד פלוס: להשאיר איזשהו טולרנס מסוים לרב בכל זאת, להטביע את חותמו.

<עודד פלוס: אבל זה אחד הדברים שאנחנו עובדים עליהם.

קארין אלהרר: שעות עבודה, זה הדבר שבו אתם מנסים לייצר האחדה?

<עודד פלוס: גם הדרישות, הכל.

<עודד פלוס: גם על הסטנדרט.

<עודד פלוס: מה זה אומר?

<עודד פלוס: שאני נותן כשרות רגילה להבדיל מכשרות למהדרין.

<עודד פלוס: מה זה אומר, יש כל מיני - - -

רחל עזריה: אבל כבוד היו"ר אני אגיד לך מה הבעיה עם הסטנדרטיזציה הזו.

רחל עזריה: זה הרי ברור לך, זו תהיה סטנדרטיזציה כלל ארצית, וברור לך שלא ישנו את רמת הכשרות בבני ברק שתותאם לגדרה, אלא גדרה, ראשון, רחובות, כרמיאל, כולם יצטרכו ליישר קו עם רמת הכשרות של בני ברק.

רחל עזריה: שזה אומר שמחירי המזון יאמירו בצורה משמעותית.

רחל עזריה: כל בתי הקפה - - -

<קריאה: המנה פלאפל בבני ברק - - -

רחל עזריה: זה מה שיקרה וזה גם מה שמבינים בכל משרדי הממשלה.

רחל עזריה: זו הבעיה.

רחל עזריה: לכן האמירה הזו של סטנדרטיזציה.

רחל עזריה: כל דבר שאומרים ברבנות, לצערי, עומד מאחוריו עוד משהו מורכב יותר וצריך להבין את זה בתוך הדיון.

רחל עזריה: מה שאומר על הסטנדרטיזציה, בסופו של דבר, ויושבים פה, אני רואה את ההנהונים, זה אומר החמרה והעלאה של מחירי המזון.

רחל עזריה: ובמקום באמת לסמוך על הרב של גדרה והמועצה הדתית של גדרה שהם יודעים לתת את מה שמתאים כולנו נצטרך להתנהל כמו מגזר מאוד מסוים- - -

מיכאל מלכיאלי: מאיפה המידע הזה, מאיפה את מביאה - - -

קארין אלהרר: חבר הכנסת מלכיאלי - - -

רחל עזריה: אני ישבתי בדיונים וזה ברור.

רחל עזריה: אז אני רוצה לומר לך שאני מכירה את זה היטב וזה מה שזה אומר בסופו של דבר.

רחל עזריה: ואני רוצה לומר משפט אחד.

רחל עזריה: אני אגיד לך מה הבעיה, כבוד היו"ר, האמיתית, בסדר?

רחל עזריה: שרבים מאתנו אוכלים אוכל לא כשר.

רחל עזריה: אנחנו בעצם כולנו עוצמים עיניים.

רחל עזריה: יש מערכת שלמה שיושבת על המערכת הרגילה של הכשרות שקוראים לה בד"ץים.

רחל עזריה: שאף אחד לא יודע איך אתה מקבל את הזכות להיות בד"ץ, זה לא ברור.

רחל עזריה: זה איזה משהו, אין כללים ברורים.

רחל עזריה: וברגע שאתה מוגדר בד"ץ - - -

עליזה לביא: את יודעת כמה זה עולה, ולכן זה ברור.

רחל עזריה: לא, לא, לא.

רחל עזריה: זה לא ברור.

רחל עזריה: אין כללים.

רחל עזריה: ולכן, מה קורה, המשגיחים לא אוכלים בבתי העסק שהם בודקים אותם, הם רק אוכלים בד"ץ, ולכן ככה יש לנו שתי מערכות מקבילות אחת על חשבון - - - איך אני מכירה?

רחל עזריה: כי אני מכירה את מערך הכשרות בירושלים לפני ולפנים.

רחל עזריה: והייתי יחד עם הרב אהרון ליבוביץ ב- - - השגחה פרטית אחרי שהרב רפי בורשטיין אמר לי תביני שכולכם אוכלים אוכל לא כשר.

רחל עזריה: זו המציאות שאנחנו נמצאים.

אורי מקלב: מערכת כשרות אלטרנטיבית מכפישה ומשמיצה מערכת כשרות אחרת - - - את נותנת מערכת כשרות בחינם.

רחל עזריה: צריך לסגור אותה ברגע שמערכת הכשרות הרגילה תעבוד כמו שצריך.

רחל עזריה: אין לנו ברירה אלא להחזיק אותה כדי שעם ישראל יוכל לאכול אוכל כשר ולא רק אתה.

אורי מקלב: תסגרי ואחרי זה תצעקי.

אורי מקלב: אל תקימי ואחרי זה תצעקי.

קארין אלהרר: אני מודיעה לכם שהבא שמדבר בלי רשות דיבור, אני לא מתכוונת לצעוק, הבא שמדבר בלי רשות דיבור, שלוש קריאות הוא בחוץ.

קארין אלהרר: ולא משנה כמה חברים אנחנו.

קארין אלהרר: אני רוצה לשאול עוד שאלה בבקשה.

קארין אלהרר: על פי דוח מבקר המדינה יש משגיחי כשרות ללא הסמכה.

קארין אלהרר: כמה כאלה יש להערכתך.

<עודד פלוס: יש.

קארין אלהרר: כמה?

<עודד פלוס: הדבר הזה מטופל.

קארין אלהרר: אפשר לדעת מספר?

<עודד פלוס: אני לא יודע.

קארין אלהרר: פלוס מינוס.

עליזה לביא: אחוזים, תן לנו אחוזים.

<עודד פלוס: יש לך מספר?

<ליאורה שמעוני: כן, מכם אנחנו הבאנו את הנתונים מכם, אספנו אותם מכם.

<עודד פלוס: יש כאלה שהתקבלו לפני 2010 - - -

<ליאורה שמעוני: אבל יש הסברים מדוע הם ללא הסמכה.

<עודד פלוס: יש אנשים שכבר עובדים אז לא יפטרו אותם בגלל שאין להם- - -

עליזה לביא: הם באו בצורה לא חוקית - - -

קארין אלהרר: דיי, אל תתנו לי להוציא אתכם.

קארין אלהרר: אני רוצה להבין.

קארין אלהרר: אדוני כאן יושב ומסביר לנו שמדובר בסוגייה מורכבת מאין כמוה.

קארין אלהרר: איך יכול להיות שאתם מאפשרים העסקה של אנשים ללא הסמכה בסוגייה כל כך מורכבת, תסביר לי את הסיטואציה.

<עודד פלוס: אני דיברתי על מערך הכשרות שהוא מורכב.

<עודד פלוס: עבודת הכשרות, אנחנו יודעים, אנחנו, אני בבית שלי אוכל, המשגיחת כשרות אצלי בבית היא אשתי ואין לה תעודת הסמכה.

<עודד פלוס: וככה זה ברוב הבתים.

<עודד פלוס: נכון, מצד אחד זה מורכב, זה מלאכה ויש לנו עניין- - -

אלעזר שטרן: אישה?

<עודד פלוס: אצלי בבית זה כן.

<עודד פלוס: אתה רואה אני פלורליסט.

אלעזר שטרן: יפטרו אותך.

קארין אלהרר: זה מאוד מבולבל הדבר הזה.

<עודד פלוס: אני אסביר.

<עודד פלוס: למרות שאני רוצה שהרשות דיבור תעבור למי שמחזיק את התיק הזה בפועל אבל אני רק אסיים את המשפט הזה.

קארין אלהרר: מה זאת אומרת, אתה לא קשור לעניין?

<עודד פלוס: לא, לא מנכ"ל הרבנות הראשית.

<עודד פלוס: אוקיי אני רק אענה על השאלה.

<עודד פלוס: פעולת הכשרות היא פעולה שדורשת מיומנות אבל אין חובה לקבלת הסמכה, למרות שאנחנו כן מעוניינים.

<עודד פלוס: ברגע שזה נקבע אז אנחנו כן מעוניינים שכל המשגיחים יעברו הכשרה ויקבלו תעודת הסמכה ואנחנו עובדים על זה.

<עודד פלוס: נקבע איזשהו כלל - - - הכללים האלה - - - שאנחנו צירפנו את הכללים, זה חוזר מנכ"ל שלנו מ-2010.

<עודד פלוס: ברגע שנקבע חוזר המנכ"ל באו ואמרו אתה תקבל משגיחים עם תעודת הסמכה.

<עודד פלוס: אבל יש הרבה מאוד משגיחים שהיו קודם במערכת.

<עודד פלוס: אף אחד לא ביקר - - -

קארין אלהרר: לא התווספו מאז ללא הסמכה.

<עודד פלוס: ברור שכן, ברור, ואנחנו צריכים לטפל בזה ואנחנו מטפלים בזה.

קארין אלהרר: איך?

<עודד פלוס: המועצות הדתיות הן ברגע שהן נותנות את תעודת הכשרות אז שואלים את המושגח או שהרב קובע מי זה המשגיח וזה חלק מההתניות שהרב צריך לדרוש.

<עודד פלוס: אבל במערכת כל כך גדולה יש אנשים שיש להם מיומנות.

<עודד פלוס: אף אחד לא יכול לכפור במיומנות שלהם למרות שאין להם תעודה.

דוד אזולאי: עודד, יש קורסים שאנחנו עושים.

<עודד פלוס: נכון, הכל יש אבל - - -

קארין אלהרר: טוב, אוקיי.

קארין אלהרר: כן, בבקשה אדוני.

<משה דגן: שלום וברכה.

<משה דגן: אני אתחיל מהסוף, התייחסות לגבי נושא הסמכת המשגיחים.

<משה דגן: כמו שאמר עודד, ובצדק, חוזר מנכ"ל ניסה להסדיר את העיסוק הזה בשנת 2010 והוא חייב כל משגיח שיקלט בתעודת הסמכה.

<משה דגן: אלא שחוזר המנכ"ל הזה לא יצר תשתית משפטית ראויה מבחינת חוק חופש העיסוק.

<משה דגן: כלומר, אי אפשר לבוא וליצור את זה באמצע תהליך.

<משה דגן: אנחנו נצטרך בכל התהליך שאנחנו הולכים להתוות פה בשנה הקרובה, בעזרת השם, בין היתר אנחנו נסדיר גם את הנושא הזה בחקיקה.

<משה דגן: כמובן שאנחנו נצטרך לתת את הדעת על אותם משגיחי כשרות שבפרקטיקה עושים עבודה טובה ויש להם ניסיון טוב, אבל הם לא נבחנו ואין להם תעודת הסמכה.

<משה דגן: מבחינת היקפים להערכתי אני דיי מסכים עם הנתונים של דוח המבקר שמדובר בערך על שליש שיש להם תעודת הסמכה והיתר לא.

<משה דגן: בעקבות דוח המבקר אני הוצאתי מיד מכתב לכל המועצות הדתיות וביקשתי מהן שיגיעו להבחן.

<משה דגן: אני יכול לומר לכם שבשני המועדים האחרונים נבחנו כ-1000 משגיחי כשרות במבחני הסמכה של הרבנות הראשית במועד ניסן וכעת במועד אב שבימים אלו יש את המבחנים יש כ-1000 נבחנים.

<משה דגן: צריך להבין שההליך הזה הוא לא באבחת מגן.

<משה דגן: כלומר שזה יקח זמן להסמיך את כולם.

<משה דגן: מבינים את הצורך.

<משה דגן: יש כאלו שכנראה לא יעברו את ואנחנו נצטרך לתת על זה את הדעת בתהליכים שאנחנו מקיימים.

<משה דגן: אני רוצה לומר כמה מילים על מה אנחנו מתכוונים לעשות בקשר לדוח המבקר.

<משה דגן: אלף, אנחנו קיבלנו את הדוח הזה בהודעה- - -

קארין אלהרר: כמה עברו, דרך אגב, את המבחנים מהנבחנים?

<משה דגן: בסביבות 60%.

קארין אלהרר: ומה קורה עם אלה שלא עברו?

<משה דגן: מנסים פעם נוספת.

קארין אלהרר: אה, אבל הם עדיין נשארים.

<משה דגן: המבחנים הם מאוד קשים.

<משה דגן: מי שמכיר את מערכת הבחינות של הרבנות הראשית, אנחנו בוחנים למעלה מ-10,000 נבחנים בשנה בשלושה מועדים.

<משה דגן: מבחנים מאוד קשים, מאוד מאתגרים ברמה אקדמאית - - -

קארין אלהרר: אז אני באמת שואלת, אם המטרה היא בכל מקרה להמשיך לתת להם לעבור בעוד מועדים - - -

<משה דגן: מה פירוש לאפשר להם לעבור?

<משה דגן: זה כמו כל מבחן.

<משה דגן: מי שנכשל מנסה פעם נוספת.

קארין אלהרר: לכל מי שלומד לימודים יש מועד א', מועד ב', חריג אתה במועד ג'.

קארין אלהרר: מה קורה אם הם לא עוברים במועדים האחרים?

מיכאל מלכיאלי: במשפטים אפשר גם 10 פעמים.

קארין אלהרר: לא, ממש לא.

מיכאל מלכיאלי: במשפטים אפשר.

קארין אלהרר: אני לא יודעת איפה למדת.

קארין אלהרר: במקום שאני למדתי היה מועד א', מועד ב' ומועד ג'.

<משה דגן: אני רוצה לומר לך שממוצע המעבר של כל הבחינות של הרבנות הראשית, גם לרבנות וגם לדיינות וכו' זה סדרי גודל של 70%.

<משה דגן: זה לימודים אקסטרניים, כל אחד לומד איפה שהוא רוצה, אנחנו רק בוחנים, רק מבחני הסמכה, אין תהליכים - - -

קארין אלהרר: שנייה.

קארין אלהרר: חבר הכנסת מלכיאלי, אני רק מזכירה לך שבמבחני הלשכה אתה לא יכול לעסוק במקצוע עריכת הדין עד שלא עברת את הבחינה.

מיכאל מלכיאלי: נכון, אבל אם נכשלת אתה יכול כמה פעמים, כמו טסט ברכב.

קארין אלהרר: להבדיל, להבדיל - - - אבל פה הוא אומר שהם ממשיכים לעבוד.

מיכאל מלכיאלי: זה עוד סיפור.

קארין אלהרר: אה, זה סיפור, הבנתי.

עליזה לביא: טסט ברכב לא נוהגים.

קארין אלהרר: יש פה איזה דיסוננס - - -

<משה דגן: בהסדרה חקיקתית אנחנו נצטרך להעביר את זה בחוק, אין את זה היום.

קארין אלהרר: הסדרה חקיקתית, הכל בסדר.

קארין אלהרר: אני רק אומרת שזה קצת לשחק בנדמה לי.

<משה דגן: אנחנו בתהליך, למרות שאין לנו, כמו שאמרתי, תשתית חקיקתית לנושא הזה, אבל אנחנו בתהליך וכולם מבינים את זה וזה יקרה.

<משה דגן: אני רוצה לציין שכמו שאמר עודד ובצדק, ועדת ההיגוי היא למעשה ועדת יישום של עקרונות הוועדה הראשונה שישבה על המדוכה למעשה שנה וחצי והרב הראשי הקים את הוועדה הזאת עוד לפני פרסום דוח המבקר.

<משה דגן: היה ברור לכולנו שצריך ליצור פה איזשהי הסדרה כדי שהמערכת לא תאפשר או לא יתאפשר לנהוג בצורה כזו או אחרת שהיא לא מקובלת עלינו.

<משה דגן: כשאנחנו מדברים על העקרונות אז אנחנו מדברים על אחידות הנהלים.

<משה דגן: בין היתר זה אחידות רמות הכשרות בשונה ממה שאמרה הגברת עזריה.

<משה דגן: הכוונה היא פה ליצור שתי רמות כשרות, כשרות רגילה וכשרות מהודרת.

<משה דגן: אין כוונה להחמיר.

<משה דגן: ממש לא.

<משה דגן: למעלה מ-85% מציבור האוכלוסייה בישראל הם צורכים כשרות, וכשרות רגילה, ואין כוונה להחריד או לצורך העניין להחמיר, ממש לא.

<משה דגן: ההסדרה הזאת היא כוללת בין היתר את האחידות בעניין הזה של היקפי ההשגחה.

<משה דגן: ואת טענת, ובצדק, למה יוצא מקום אחד שהדרישה להיקף השגחה הוא x וממקום אחר זה 2x.

<משה דגן: כשאנחנו מדברים על אחידות, בין היתר, זה יהיה לאפיין את כל סוגי העסקים עד כמה שזה יהיה אפשרי וליצור איזשהו מפתח אחיד לכולם מבחינת היקף שעות השגחה ככה שלא יהיה מצב של תסכול או של מרמור שפלוני נדרש לשעות השגחה רבות יותר מאלמוני.

<משה דגן: אנחנו מדברים על הסדרה של ניגוד עניינים כדי שלא יווצר מצב, כפי שתואר בדוח, שלא יהיה מצב שמשגיח הוא עובד גם כמפקח וכדומה.

קארין אלהרר: נשמע מצויין, מתי זה קורה.

<משה דגן: הכל מצויין רק צריך להבין איך המקהלה הזאת עובדת.

<משה דגן: מה שעשינו כרגע, ועדת ההיגוי נפגשה כבר בשתי פגישות - - -

עליזה לביא: אמרת שוועדת ההיגוי זה ועדת היישום - - -

<משה דגן: ועדת האיגום היא ועדת היישום, נכון.

<משה דגן: היא הוועדה שאמורה לתכלל את כל ההטמעה והיישום של העקרונות הללו אבל אנחנו צריכים לרדת קודם לפרטים הכי קטנים כדי להוביל מערכת כזו - - -

קארין אלהרר: למשל, קרבה משפחתית וניגוד עניינים.

<משה דגן: נושא של ניגוד עניינים זה יכנס, אני מניח, לקרבה משפחתית, זה יכנס לתפקידים שהם סותרים אחד את השני.

אלעזר שטרן: הרב הראשי יוכל לדון בנושא כשרות?

<משה דגן: אני לא רוצה להכנס לפרטים האלו מכוון שלא אני מומחה בזה וגם לא אלעזר שטרן מומחה בזה.

<משה דגן: אני רוצה לומר שמי שישב על הדברים האלו, יש ועדות משנה שקמו לכל אחד ואחד מהתחומים.

<משה דגן: לגבי נהלי הכשרות יש עכשיו תשע ועדות שקמו שמורכבות מהרבה, זה היה מלאכת מחשבת להרכיב את כל הוועדות האלו, אנשים שהם מומחים בתחום - - -

עליזה לביא: מי מרכיב אותן, רק אנשים של הרבנות הראשית?

<משה דגן: הם מורכבים מאנשים מהשטח, מנהלי מחלקות כשרות, מרבני עיר.

<משה דגן: הוועדות האלה יצטרכו לשמוע את איגוד התעשיינים, את איגוד המלונאים.

<משה דגן: כלומר, כל מי ששחקן בתוך מערכת הכשרות דעתו תשמע ואמירותיו יישמעו כפי שזה נעשה גם בוועדה הראשונה שכולם זומנו לוועדה הזאת.

<משה דגן: יצא קול קורא וכולם יכלו לבוא ולהשמיע את דעתם ועמדת.

<משה דגן: ואגב, אנחנו נפגשנו עם למעלה מ-51 גופים בוועדה הראשונה ואנחנו מתכוונים גם בוועדת היישום לשמוע את כולם.

<משה דגן: את כל בעלי הדבר, את כל מי שיש לו עניין בנושא הזה, לרבות נציגי המשגיחים שאני מניח שנמצאים פה, לרבות נציגי אולמות השמחה, אירועים, תעשיינים, מלונאות, יצרנים וכו'.

<משה דגן: אנחנו מקווים שאנחנו נצליח, בעזרת השם, לסיים את כל התהליך הזה כפי שנקבע לנו בבג"ץ עיתונות שלטונית עד יוני 2018.

<משה דגן: אנחנו פה כדי באמת ליצור את האחדה גם במועצות הדתיות.

<משה דגן: אנחנו ניקח את הבסיס של מערכת שירת הים שכבר קיימת היום.

<משה דגן: יש מודול כשרות שמתייחס לכל התהליכים שקורים היום, אבל נצטרך לעשות שם את ההתאמות הנדרשות בעקבות ההמלצות של הוועדה.

<משה דגן: למעשה, היום העקב אכילס שלנו זה נושא העסקה.

<משה דגן: משגיח-מושגח, כפי שאמר עודד ובצדק, הוועדה בחנה כמה וכמה אופציות.

<משה דגן: אני לא רוצה להכנס כעת לשיקולים של כל אופציה למה היא ירדה וכולי, אבל בסופו של יום, הוועדה, אחרי שהיא שמעה את כל הגורמים הרלוונטיים היא הלכה על המודל של העסקה ישירה.

<משה דגן: אגב, המודל הזה הוא הכי קל ליישום, הוא הכי פרקטי וגם לא מדובר פה בתקציבי עתק שמשרד האוצר יצטרכו לתת - - -

קארין אלהרר: כמה מדובר, בכמה כסף?

<משה דגן: אני אסביר.

<משה דגן: אנחנו מדברים על משק כספי סגור.

<משה דגן: אנחנו מדברים על כך שהאגרות שנגבו מבעלי העסקים ישולמו ישירות למועצה הדתית שהיא תשלם את שכר המשגיחים.

<משה דגן: כשמדברים על משק כספי סגור ועל מערכת שהיא מאוד מסונכרנת ברמת הארצית לא יהיה מצב שמשגיח, לצורך העניין, נדרש לתת השגחה במקום מסוים על שלוש שעות והוא מגיע לחצי שעה או שעה וחצי.

<משה דגן: כלומר, שהמערכת תהיה מאוד מאוד לבקנית, תהיה חובת נוכחות של המשגיח באמצעות GPS וברקודים שבאמת נוכל לוודא שהמשגיח אכן ביקר בעסק ואכן נתן את הערך המוסף שלו כמשגיח כשרות.

<משה דגן: אנחנו מדברים על כך שהיום עובדי הרשויות המקומיות וגם עובדי המדינה אין את הפריבילגיה של הפנסיה התקציבית שהיא בעצם זו שהעיקה בעבר.

<משה דגן: צריך להבין שלפני 20 שנה כל משגיחי הכשרות הועסקו על ידי המועצות הדתיות.

<משה דגן: ואז האוצר בא, ובצדק או שלא בצדק, ואמר שאין מצב שזה ימשיך המתכונת הזו תמשך בגלל שהיו חובות אקטוארים רבים מאוד בגין הפנסיה התקציבית של אותם משגיחים.

<משה דגן: ברגע שהמשגיחים הללו פוטרו מהמועצות הדתיות בעצם נוצר מצב של אזיקה בעייתית בין המשגיח למושגח שזה מצב שאנחנו צריכים לתקן אותו.

<משה דגן: והיום שהפנסיה היא צוברת לא נראה לי שצריכה להיות עם זה בעיה.

<משה דגן: אנחנו גם מדברים על צורת העסקה שתהיה גמישה - - -

קארין אלהרר: בכמה כסף מדובר?

<משה דגן: אז יפה, כסף.

<משה דגן: כסף אנחנו נצטרך לשני דברים.

<משה דגן: אלף, נצטרך להשלמת תקינה למועצות דתיות - - -

קארין אלהרר: מה זה, תגידו, אתם יודעים איזה מידע הרבה יותר רגיש אני מקבלת בוועדה.

קארין אלהרר: מה קרה לכם, כמה כסף?

<משה דגן: אז אני מנסה לומר לך.

<משה דגן: יש הערכה, יש אומדנים, אין אפשרות לבוא ולתת מספרים מדויקים ואני אגיד לך למה.

<משה דגן: עד היום לא הייתה מערכת ממוחשבת שקולטת את כל הנתונים מהמועצות הדתיות.

<משה דגן: אין מערכת כזו.

<משה דגן: מה שעושה היום עמיחי פילבר, הוא אוסף את הנתונים האלה מכל המועצות הדתיות.

<משה דגן: מספר עסקים מושגחים, מספר משגיחים בפועל.

<משה דגן: הוא אוסף את כל הנתונים הרלוונטיים שנוכל לבוא ולראות באמת בכמה משגיחים מדובר.

<משה דגן: היום כל מספר זוכה, יש כאלה שאומרים 5000, יש כאלה שאומרים 3000, אני לא יודע להגיד לך את זה.

<משה דגן: אבל אני יודע לומר לך שמה שאנחנו מתכוונים לעשות זה יהיה הרבה יותר אפקטיבי ויעיל.

<משה דגן: כלומר - - -

קארין אלהרר: רגע, אני מתנצלת, הדיון הוא עד 11:00.

קארין אלהרר: אני מנסה לקבל תשובות כדי להתקדם.

קארין אלהרר: יושב כאן נציג האוצר, אני מסתכלת עליו, אני אומרת, אני רוצה לשאול אותו כמה תתנו.

קארין אלהרר: תראה, בסוף אתה תצטרך לבוא עם מספר.

קארין אלהרר: אתה לא תוכל לבוא לאוצר ולהגיד להם, תשמע בוא נחשוב, נתאם - - -

<משה דגן: את צודקת בהחלט.

קארין אלהרר: אז מה המספר?

<משה דגן: אני אגיד לך מה כן נצטרך.

<משה דגן: אנחנו נצטרך השלמת תקינה של מפקחים במועצות הדתיות.

<משה דגן: שאין היום מפקחים.

<משה דגן: יש היום הרבה מועצות דתיות שאין פיקוח, אין מנהלי מחלקות.

<משה דגן: אני לא מדבר כבר על משגיחים אני מדבר איתך על ה-level הגבוה יותר.

<משה דגן: יש, לצורך העניין, מבנה מערך הכשרות בנוי על הרב, מנהל מחלקה ומפקחים.

<משה דגן: על הפיקוח שהם עושים על מפתחות תקינה של עסקים.

<משה דגן: יש הרבה מקומות שאין מפקחים שזה בעצם הגיע למצב - - -

קארין אלהרר: אתה יכול רק לתת לי טווח, בין לבין?

<משה דגן: שנייה, אני רוצה רק להשלים עוד משפט קארין.

<משה דגן: אני רוצה להגיד שמה שהמבקר ראה זה מצב שהמערכת איפשרה את זה.

<משה דגן: ברגע שמשגיח נמצא והוא לא מועסק על ידי המועצה הדתית אין יכולת למועצה הדתית לבוא ולהטיל את מרותה על אותו משגיח שהוא מועסק על ידי בעל העסק.

<משה דגן: אז כמובן שכשאין פיקוח, אין מנהל מחלקה, אין משאבים, אי אפשר לבוא בטענות למה המערכת נראית כך.

קארין אלהרר: ברור לי - - -

<משה דגן: אז יפה - - -

עליזה לביא: אבל יש מערכות כמו תל אביב וכמו אשדוד שידעו לעשות מה שצריך לעשות.

<משה דגן: אני רוצה שתהיה גנריה, שזה יהיה גנרי- - -

עליזה לביא: אבל למה?

<משה דגן: כמו שבתל אביב זה עובד אולי יפה אני רוצה שגם, בצורך העניין, במועצה אזורית חוף אשקלון גם שם זה יעבוד יפה.

<משה דגן: זה מה שאני שרוצה.

קארין אלהרר: בסדר, אתה יודע לתת לי - - -

<משה דגן: שזה יהיה גנרי, שם אין תקנים, אין אנשים שעושים - - -

קארין אלהרר: אתה יודע לתת לי טווח בין לבין?

קארין אלהרר: יש לך פה הזדמנות פז לשבת עם נציג האוצר.

<משה דגן: לא, ההזדמנות פז צריכה להיות קודם הסכמה עם העיקרון, קארין.

<משה דגן: ברגע שתהיה הסכמה על העיקרון אנחנו נוכל לרדת לפרטים וכעת, כמו שאמרתי, רק עוד משפט, אנחנו אוספים את הנתונים כדי שבאמת תהיה לנו יכולת לבוא ולדבר על מספרים.

<משה דגן: אין לי כרגע יכולת לדבר על מספרים.

קארין אלהרר: תודה.

קארין אלהרר: נציג האוצר, העיקרון מקובל עליכם?

<יובל טלר: שלום, יובל טלר חסון, אגף התקציבים.

<יובל טלר: כמו שאמר משה דגן, אנחנו יושבים על הדברים האלה בצוות יישום בשביל לייצר פתרונות - - -

קארין אלהרר: אתם חלק מהצוות?

<יובל טלר: אנחנו באחד מצוותי היישום.

<יובל טלר: להבנתי הבעיה הראשונית היתה שאנחנו לא ישבנו בתור חלק מהצוות הראשוני שבכלל הגיע למסקנות ביחד.

<יובל טלר: אם היינו יושבים מסביב לשולחן היינו ביחד מגיעים היום למקום הרבה יותר מוכן והרבה יותר בשל.

<יובל טלר: לצערנו, לא היינו חלק מהצוות הזה, ולכן אנחנו יושבים עכשיו עם הרבנות ועם משרד לשירותי דת - - -

קארין אלהרר: למה לא הייתם חלק?

<יובל טלר: זו הייתה ועדה של הרבנות הראשית.

קארין אלהרר: לא זומנתם או שהחלטתם לא להגיע?

<יובל טלר: זומנו לדיון אחד לישיבה.

<עודד פלוס: הם היו בדיון, הם לא היו חלק מהצוות, הם לא היו - - -

קארין אלהרר: למה, מה הם לא שותף?

מיכאל מלכיאלי: זה דיון על הכשרות - - -

קארין אלהרר: סליחה, אני מחליטה על מה הדיון.

<יובל טלר: הנושא לא היה נושא כשרות.

<יובל טלר: הנושא היה מבנה ענף הכשרות במדינת ישראל.

קארין אלהרר: אוקיי.

קארין אלהרר: אז אני רוצה לקבל תשובה למה הם לא זומנו.

<משה דגן: אני יכול לענות.

<משה דגן: ועדת ההיגוי הזאת הוקמה על ידי הרב הראשי והיא הייתה מורכבת מאנשי מקצוע בתחום הכשרות.

<משה דגן: היה ברור לכולם שהפלטפורמה שתבחר האוצר יצטרך להיות שותף.

<משה דגן: האוצר בא ואמר - - -

קארין אלהרר: מה, שותף רק בלהביא את הכסף?

<משה דגן: שנייה אחת גברתי.

<משה דגן: לאוצר יש את העמדה שלו, יש לו את האג'נדה שלו איך מערכת הכשרות צריכה להראות.

<משה דגן: אם יובל ירצה הוא כמובן יוכל להרחיב - -

קארין אלהרר: אני לא אסלח לכם שהבאתם אותי להגן על אגף תקציבים.

<משה דגן: - - אם יובל ירצה הוא יוכל להרחיב.

אלעזר שטרן: למה לבזבז להם את הזמן, ממילא המסקנות לא ייושמו אז למה - - -

<משה דגן: אלעזר, אתה תאכל את הכובע ואתה תראה שאנחנו - - -

קארין אלהרר: תודה רבה.

קארין אלהרר: תודה.

<משה דגן: זו התפילה השקטה שלכם שזה לא ייושם.

קארין אלהרר: למה, למה?

עליזה לביא: כולנו רוצים לאכול.

<משה דגן: זה עושה רושם שהמטרה היא לא לתקן אלא לשבור.

<משה דגן: ככה זה.

<משה דגן: זה עושה רושם.

עליזה לביא: אתה יודע למה נסעתי לעשות סיור בתל אביב?

עליזה לביא: כי כשראיתי שלמעלה מ-100 מסעדות רוצות כשרות בתל אביב במקומות שלא יכלתי לאכול שם סיקרן אותי לדעת איך זה עובד ואיך זה מצליח ולמה למרות הכל אנשים כן מבקשים.

עליזה לביא: וראיתי מערכת עובדת, נושמת, מתכתבת עם הסביבה ועם המציאות, למרות שאתם לא דרשתם את זה.

עליזה לביא: אז למה זה לא קורה - - -

<משה דגן: אגב, אלדד הוא חבר בוועדת היישום - - -

עליזה לביא: נכון, הבאתי איתי חברים מיש עתיד, נשארנו המומים.

עליזה לביא: אז אני שואלת את עצמי, רגע מה קרה, למה כולם לא עושים את זה, מה קרה, הרי אפשר לעשות את זה גם בלי כל ה- - -

<משה דגן: את צודקת ועל זה אנחנו עובדים בשנה הקרובה.

קארין אלהרר: אוקיי.

קארין אלהרר: תודה.

קארין אלהרר: חבר הכנסת אייל בן ראובן.

<יובל טלר: אשמח להשלים עוד משפט.

<יובל טלר: כן שני דברים שחשוב לומר לגבי מה שכבר.

<יובל טלר: אלף, אנחנו יושבים ביחד עם הגופים הרלוונטיים.

<יובל טלר: עודד אמר קודם לזרז את הגורמים במשרד המשפטים ומשרד האוצר.

<יובל טלר: אין מזרזים אלא למזורזים.

<יובל טלר: אנחנו יושבים בשביל למצוא פתרונות אמיתיים לנושא הזה.

<יובל טלר: הנושא הזה כואב גם לנו בתור משרד האוצר.

<יובל טלר: בין בכובעו באגף תקציבים ובין בממונה על השכר.

<יובל טלר: המטרה היא באמת לייצר פתרונות.

<יובל טלר: כן לגבי הפתרונות שהוצגו פה, חשוב להגיד שמדובר במשק כספי סגור זו אפשרות אחת.

<יובל טלר: צריך להבין שהמשמעות של משק כספי סגור לפחות לפי הבקשות של המשרד לשירותי דת היום להעלות את אגרה ושכר המשגיחים משמעותן בסופו של דבר ייקור תשומות הכשרות.

<יובל טלר: ואם המדינה לא תשלם אז בסופו של דבר הצרכן משלם.

<יובל טלר: והמשק הכספי הסגור במבנה הזה המדובר כרגע מדבר על ייקור העלויות.

קארין אלהרר: אתה יודע להגיד לי בכמה?

<יובל טלר: אני עוד לא יודע בגלל שאנחנו עוד יושבים על הפרטים וכרגע חסרים עוד נתונים למשרד.

<יובל טלר: אנחנו קיבלנו נתון ראשוני אתמול אבל אנחנו עוד עובדים עליו באמת בשביל לעבד אותו, בשביל שנהיה חכמים יותר להגיד מספרים קונקרטיים.

<יובל טלר: אני כן אגיד שכל הנושא של קליטה של עובדים, כמובן שמייצר הרבה עומס גם על המועצות הדתיות בתור גופים שהיום מעסיקות באזור ה-3000 עובדים, לקלוט עוד 5000 עובדים פנימה משנה לחלוטין את מבנה המועצות הדתיות, מייצר עליהן עומס חדש שהן לא התמודדו איתו עד היום.

<יובל טלר: ובנוסף לזה גם פוגע מאוד ביכולת של המועצה הדתית להעסיק בהתאם לצורך.

<יובל טלר: בסופו של דבר, כשרות היא, כמובן, תוצר של מספר בתי העסק שנמצאים במדינת ישראל.

<יובל טלר: וכשיש ירידה בהיקף ה- - - כשאנחנו נמצאים במקום אחר במחזור.

<יובל טלר: היום אנחנו במחזור נמצאים במקום יחסית גבוה.

<יובל טלר: כשמגיעים למקומות קצת פחות מוצלחים, שהצמיחה מאטה גם בתי עסק נסגרים.

<יובל טלר: וכשבתי עסק נסגרים אז גם יש צורך בפחות שירותי כשרות.

<יובל טלר: ברגע שקולטים את כולם כעובדים לתוך המועצות הדתיות הדברים האלה מייצרים קשיים.

<יובל טלר: אני אומר את זה במפורש פה על השולחן.

קארין אלהרר: אז מה אתם מציעים?

<יובל טלר: אנחנו עובדים ביחד עם הגופים באמת בשביל לייצר פתרונות מדוייקים בתוך הסוגיות האלה.

<יובל טלר: כאמור בלב שלם ונפש חפצה.

קארין אלהרר: מצויין, ככה אני אוהבים אתכם, עם נפש חפצה.

קארין אלהרר: חבר הכנסת בן ראובן, בבקשה.

איל בן ראובן: כבוד היושבת ראש, כבוד השר.

איל בן ראובן: תראו, אני אינני אדם דתי, אבל כשרות היא נושא מאוד מאוד חשוב להרבה הרבה מאוד בעם ישראל, גם לי.

איל בן ראובן: וכשכך אנחנו בעצם עוסקים פה בעניין לאומי.

איל בן ראובן: התמונה שעולה מדוח המבקר היא רעה מאוד.

איל בן ראובן: רעה מאוד כי בעצם הציבור במצב הקיים הוא מקבל פעם אחת כשרות לא אמינה ופעם שנייה מאחוריה סל שרצים בלתי נסבל שנוגע הן במרחב האתי ונדמה לי שהוא גם נוגע במרחב הפלילי.

איל בן ראובן: אני אומר את זה בזהירות, אבל קל מאוד לראות מתוך הדברים שיש פה - - - לא ראויים.

איל בן ראובן: אני מודה שאני מתפלא שזה לא מנענע את אמות הסיפים של עם ישראל.

איל בן ראובן: זה לא - - - זה דבר שצריך - - -

קארין אלהרר: הם לא יודעים ממה להיות מנוענעים קודם בזמן האחרון.

איל בן ראובן: מסכים.

איל בן ראובן: מודה שאני מתפלא שזה לא זועק לשמיים הסיפור הזה.

איל בן ראובן: אני אהיה קצר.

איל בן ראובן: תראו, אני לא מומחה בעניין הזה.

איל בן ראובן: אני כן מומחה בניהול, בזה אני כן מומחה.

איל בן ראובן: ואני ממליץ לכם, מה שברור פה שהשיטה לא עובדת בעניין הזה.

איל בן ראובן: את דיברת קודם, כבוד היושבת ראש, על ביקורת קודמת.

איל בן ראובן: כלומר, ללכת על משהו שמתקן תיקונים קטנים פרטניים בשיטה לא יעבוד בעניין הזה.

איל בן ראובן: ולכן, מה שאני ממליץ לכם, ואני הבנתי שיש היום איזה צוות שפועל בנושא הזה, ואני ממליץ לך כבוד השר, אני ממליץ לך שהצוות הזה יהיה צוות שיש בו גם גורמים מקצועיים, יש בו גם גורמים שהם מחוץ למרחב הדתי הפוליטי.

איל בן ראובן: אנשי ניהול פשוטים.

איל בן ראובן: לא פשוטים, אנשי מקצוע שיתנו לך ותדרוש חלופות אפקטיביות אמינות, אבל חלופות.

איל בן ראובן: כמו עבודת מטה רצינית, שמציגים חלופה א', חלופה ב', חלופה ג'.

איל בן ראובן: אני יכול לומר לכם, נפגשתי פה עם רבני צהר.

איל בן ראובן: הם העלו חלופה, נראית לי סבירה.

איל בן ראובן: אבל אני מניח שלא ראיתי חלופות אחרות בעניין הזה.

איל בן ראובן: תסתכל על החלופות ותראה איך אתה מצליח לייצר משהו אפקטיבי, אמין ושהמרחק ממנו לבין כל מיני דברים שהשטח מצליח לעשות, למרות ההנחיות, לא קיים.

איל בן ראובן: כלומר, פיקוח מאוד מאוד הדוק ורציני בעניין הזה.

איל בן ראובן: אני חושב שזאת השיטה.

איל בן ראובן: אני מציע לעצמנו לדרוש זמן להצגת חלופות ואפשר גם חלופה נבחרת.

איל בן ראובן: זאת הדרך.

איל בן ראובן: להציג ולהסתכל ולבחון חלופות שונות ולבוא בסוף עם משהו שהוא בוודאי שונה מהמצב הקיים, הוא שיטה אחרת ולהכנס לרפורמה אמיתית.

איל בן ראובן: כי ככה זה פשוט בלתי נסבל ולא יתכן.

איל בן ראובן: תודה.

קארין אלהרר: תודה רבה.

קארין אלהרר: חבר הכנסת אורי מקלב.

אורי מקלב: תודה רבה גברתי היושבת ראש.

אורי מקלב: ככלל, אין לי ספק וכולם יודעים שכשרות היא מערכת שהחלק של אמינות במערכת היחסים הבלתי תלויה בין המעסיק לבין המועסק, בין המשגיח לבין המושגח ומצד שני בין הגוף או הרב הנותן, המערכת שנותנת כשרות למול מי שהשליח שלו יוצרת מערכת אמון.

אורי מקלב: החלק המדדים האישיים במשגיח צריך להיות מאוד מאוד גבוהים של אמינות.

אורי מקלב: אחרת זה לא דברים שאפשר למדוד אותם בייצור - - - את הכן או לא.

אורי מקלב: כאן צריך להיות הרבה, ולכן זה דבר שצריך כל הזמן בדיקה וכל הזמן בקרה ופיקוח.

אורי מקלב: ולכן אני שמח על דוח הביקורת.

אורי מקלב: וכשדוח ביקורת מדבר על בעייתיות בהעסקת המשגיחים זה נכון.

אורי מקלב: אבל צריך לזכור שזו ברירת מחדל.

אורי מקלב: זו ברירת מחדל מתוך כך שצף ועולה השכר הנמוך, הבעייתיות בהעסקה, הפיצול בעבודה, אנחנו הרי לא רוצים לייקר.

אורי מקלב: אנחנו לא אומרים שמשגיח אחד יהיה צמוד לבעל עסק אחד.

אורי מקלב: אנחנו נותנים לו כמה בעלי עסקים כדי שהעלויות לא יהיו גבוהות.

אורי מקלב: צריך לצפות שגם השכר הנמוך יביא את מיטב האמינות- - - האנשים שהשכר יותר מעניין אותם מיראת שמיים או יראת ההלכה.

אורי מקלב: לכן, כשביקורת מציפה נושא וזה יביא בסופו של דבר לאסדרה, מה שמערכת הרבנות לא הצליחה לעשות את זה, בשילוב הדברים האלה זה דבר נכון.

אורי מקלב: אבל אני כן מלין על כך שהביקורת נוגעת בנושא ההלכה.

אורי מקלב: וכאן אני שואל מה הסמכות שלכם - - -

קארין אלהרר: לא, היא לא.

קארין אלהרר: היא לא, חבר הכנסת מקלב, אפשר להגיד את זה עוד שבע פעמים אבל היא לא נוגעת בהלכה.

<קריאה: המבקר הוא לא הבעיה, אני אומר לך - - -

אורי מקלב: אם אנחנו דורשים מהמשגיח מה הסמכות ההלכתית שהוא קיבל, מה הסמכות ההלכתית שביקורת מדברת למשל על כמות המלח בהכשרת העופות בדוח של כשרות.

אורי מקלב: יותר מדיי מלח יש וזה מעלה את העלויות בגלל שמשתמשים בקילו וחצי - - -

<קריאה: אני לא זוכרת - - -

<קריאה: לא לא בדוח שלכם- - -

אורי מקלב: לא משנה, זה בדוח הבסיס - - -

<עודד פלוס: אומדן עלויות הכשרות.

אורי מקלב: אומדן הכשרות שהוא בסיס.

עליזה לביא: זה לא בריא.

אורי מקלב: זה לא בריא והמסקנה ההזויה שהמסקנה שצריך לעשות את המליחה בבית.

אורי מקלב: אם נעשה את המליחה בבית ולא המשחטה תעשה את זה זה יוזיל.

אורי מקלב: זה דברים שבעצם מערערים את כל הבסיס שאנחנו רוצים לקבל את הביקורת- - -

<ליאורה שמעוני: חבל להסית את זה לכיוון הזה.

אורי מקלב: או כמו שמעשרות, כמו שאת דנה כאן, שמעשרות , כל הנושא של המעשרות זה בעל תשחית ודוגמאות כאלה.

אורי מקלב: אבל, אבל - - -

קארין אלהרר: חבר הכנסת מקלב, במחילה, תראו, יש איזה טרנד חדש בבניין הזה שכל פעם שלא מקבלים ביקורת אז המבקר לא בסדר.

קארין אלהרר: זה מגיע מלמעלה, זה קלעת פה לידי הגדולים.

קארין אלהרר: אני אומרת זה טרנד רציני.

אורי מקלב: אני לא מושפע מזה.

קארין אלהרר: כל פעם שיש איזה ביקורת שלא נראית למבוקר אז המבקר לא רציני והדוח לא רציני ומה פתאום הוא מתעסק בדבר כזה או בדבר אחר.

קארין אלהרר: אני חושבת שטוב יעשו המבוקרים והצדדים שיתעמקו בביקורת.

קארין אלהרר: יבדקו איפה הם היו לא בסדר.

קארין אלהרר: למה?

קארין אלהרר: כי דוח ביקורת הוא לא כלי לניגוח.

קארין אלהרר: הוא כלי ניהולי.

קארין אלהרר: קח אותו, תגיד, אני יכול לשפר את מצב הדברים בחלקה שלי, כן או לא.

קארין אלהרר: יש כשל שהמבקר הצביע עליו שאתה לא מסכים איתו?

קארין אלהרר: תגיד אני לא מסכים.

קארין אלהרר: אבל בואו נהיה ענייניים.

קארין אלהרר: לבוא ולהגיד מה אתה מתעסק בזה, באיזה סמכות אתה בא, אני אומרת לכם - - -

אורי מקלב: גברתי היושבת ראש אני העדפתי את הדיון הזה מדיון שאני חבר בו בוועדת תפוקה, בוועדה מיוחדת לחוק הלאום כולל בהשתתפות ראש הממשלה מפני שחשבתי שה - - -

איל בן ראובן: הוא לא השתתף.

אורי מקלב: אה הוא לא השתתף - - -

איל בן ראובן: הוא ידע שאתה לא בא.

אורי מקלב: אני רק מבוקר על כך שאין נציגות - -

עליזה לביא: זה בגלל הגיור, זה בגלל הדיון על הגיור.

אורי מקלב: - - למה אף אחד מהחרדים לא היה בחוק הלאום, אמרתי שהנושא הזה כאן יותר חשוב מכוון שאני מעריך, באמת אני חושב שיכולה לצאת תועלת מביקורת.

אורי מקלב: כמו שאני אומר, בהעסקת העובדים, אני חושב שזה יכול לתרום הרבה.

אורי מקלב: אבל כשמדברים על ביקורת, על העסקת קרובים במערכת המשגיחים.

אורי מקלב: זה הביקורת היחידה על העסקת קרובים כשהייתה בתעשייה האווירית ביקורת על היקפים הרבה יותר גדולים.

קארין אלהרר: ולא עשינו דיונים על זה?

אורי מקלב: רק שנייה.

אורי מקלב: שמענו שאם ככה התעשייה האווירית הוא מושחתת בגלל שיש - - -

איל בן ראובן: התעשייה האווירית באה עם דוח תיקון ליקויים מאוד מאוד רציני ועמוק.

איל בן ראובן: על בסיס דוח - - -

קארין אלהרר: כן, האווירה הייתה כן.

אורי מקלב: אבל לא דיברנו שהעובדים לא עושים עבודה, שהתוצאות שהתעשייה האווירית, הביקורת על המטוסים היא משהו שיש בעיה שם ואנחנו לא רוצים להשתמש בה.

אורי מקלב: אין לך מה שהיה למערכת עצמה.

אורי מקלב: יש להבדיל בין ליקויים לבין - - -

קארין אלהרר: אני לא מחלישה, אני רק אומרת, במקום שבו מעסיקים קרובי משפחה וזה בניגוד עניינים כן אני דנה בזה.

קארין אלהרר: גם כשזה היה ברשויות מקומיות, גם כשזה היה בתעשייה האווירית.

קארין אלהרר: אין הנחות לאף אחד בחדר הזה.

איל בן ראובן: אני ממליץ לך פשוט שתראה, התוצר של הדבר הזה של הפנייה אל המבקר יוצר חוסר רצינות אצל אלה שמתחתיך בעניין הזה.

איל בן ראובן: ואתה צריך פה לייצג משהו ממלכתי כדי שהאנשים למטה יעשו את העבודה.

איל בן ראובן: ולכן כשאנחנו באים ותוקפים את המבקר.

איל בן ראובן: דרך אגב, ראש הממשלה שלנו באמת מתמחה בעניין הזה.

איל בן ראובן: אתה יודע מה הבעיה של צוק איתן, כל הבעיה של צוק איתן זה המבקר.

איל בן ראובן: אני כמובן אומר את זה בציניות גדולה.

איל בן ראובן: זאת לא הדרך.

איל בן ראובן: הדרך שאנשים יקבלו את הביקורת.

איל בן ראובן: דרך אגב, אתם רשאים לא לקבל את הביקורת ולא לקיים את כל מה שכתוב שם בעניין הזה.

איל בן ראובן: אבל חבל, המבקר עושה עבודתו לעומק וברצינות ויכול להיות שהוא גם טועה במקומות מסוימים.

איל בן ראובן: אבל הוא לא כתובת.

אורי מקלב: אם אתה רוצה שאני באמת אאמין בביקורת חבל שאתם לא מזהים - - -

עליזה לביא: אתה לא מכיר את הליקויים חוץ מהביקורת?

אורי מקלב: תתני לי להשלים.

אורי מקלב: אתם לא מזהים, אולי חלק יודעים, שמאחורי ההכפשות וההשמצות שיש על מערכת הכשרות עומדים ארגונים וגופים ועמותות - - -

איל בן ראובן: תאמין לי ש- - - זה הגוף היחידי במדינה הזאת שאני לא סומך עליו, לא במבקר.

אורי מקלב: אנשים שעומדים מול מערכת הכשרות, אנשים שרוצים לתת מערכת כשרות אלטרנטיבית והדרך למתן הכשרות האלטרנטיבית היא להכפיש, להשמיץ, באמת - - -

רחל עזריה: הפוך, כל מי שאכפת לו מכשרות עושה את המהלך הזה.

רחל עזריה: על מה אתה מדבר.

אורי מקלב: כל העניין וחבל - - -

רחל עזריה: תפסיקו כבר לבדוק את הכוונות של כולם.

רחל עזריה: עם ישראל רוצה לאכול כשר, אתם לא מאפשרים את זה.

אורי מקלב: אתם יודעים שמאחורי הדברים האלה עומדים גופים - - - שנאה לדת, שנאה לממסד הרבנות - - - זה מביא אותם- - -

עליזה לביא: לא מתאים לך, אתה לא ראית ליקויים?

עליזה לביא: אתה לא יודע שאנחנו לא אוכלים כשר?

<אהרון ליבוביץ: חבר הכנסת מקלב, אתה מדבר עליי, אתה מדבר עליי.

<אהרון ליבוביץ: אתה מכיר אותי שאתה אומר שלא חשוב לי כשרות?

רחל עזריה: אז למה אתה אומר את זה, תחזור בך!

<אהרון ליבוביץ: אתה מגן פה על מועצה דתית ש- - - תושבי ירושלים אכלו טרף- - -

רחל עזריה: אנחנו אוכלים טרפה בגלל זה.

רחל עזריה: לא כי אנחנו רוצים, אנחנו מוצאים את עצמנו - - -

אורי מקלב: את מכירה אותו?

אורי מקלב: את מכירה את האיש הזה?

רחל עזריה: בוודאי שכן.

רחל עזריה: אנחנו מוצאים את עצמנו אוכלים טרפה.

רחל עזריה: אתה יודע שכבר לא היה כשר ברוב המסעדות בירושלים.

אורי מקלב: תגידי מה הקשר שלך לאיש הזה.

רחל עזריה: רוב הכבד במסעדות בירושלים - - -

אורי מקלב: לא אמינים, לא מוסמכים ויקרים יותר ומושחתים יותר - - -

רחל עזריה: הוא אמר לי, אנחנו אוכלים אוכל לא כשר.

אורי מקלב: אמר לך, זה אמר לך - - -

אלעזר שטרן: רק כיוון שהנושא נפתח פה על כאילו קשרים של גופים או של הרב אהרן ליבוביץ, אני מכיר אותו ואני סומך מאוד על הכשרות שלו.

אלעזר שטרן: אבל בוא נתקדם.

אורי מקלב: יש לו תעודת כשרות - - -

אלעזר שטרן: אני באמת חושב שחברי אורי מקלב, אני התפלאתי, שבגלל שהוא רגיש לגופים שעומדים מאחורי הוא לא קפץ לאיך הרב הראשון לציון הוא בכלל דן בנושאי כשרות כשאח אחד שלו יש לו בד"ץ ואח אחד - - - ככה הוצג פה - - -

מיכאל מלכיאלי: לא נכון - - -

אלעזר שטרן: אני רוצה להגיד, הרב הראשון לציון לא - - - ענייני כשרות - - -

<קריאה: הוא לא מטפל- - -

אלעזר שטרן: לא עכשיו - - -

קארין אלהרר: אלעזר - - -

אלעזר שטרן: תני לי להגיד משהו.

אלעזר שטרן: חבר כנסת בישראל לא מטיף מוסר.

אלעזר שטרן: חבר כנסת בישראל רק שואל את חברו, הרב אורי מקלב - - -

מיכאל מלכיאלי: תשאל אותו אחר כך - - -

רחל עזריה: תנו לו לדבר, מה קרה.

מיכאל מלכיאלי: אי אפשר לשמוע את השטויות האלה.

אלעזר שטרן: האם למשפחתו של הרב הראשי לישראל, כמו שאתה מאשים את הרב לייבוביץ' אין אינטרסים במערכות הכשרות במדינה.

אלעזר שטרן: בית המשפט כבר אמר שלגורמים במשפחת יוסף יש אינטרסים במערכת הכשרות.

אלעזר שטרן: נשים את זה בצד.

אלעזר שטרן: אני לא רוצה לפתוח מכוון שחברי, חבר הכנסת מקלב, פתח את זה ואני קורא עיתונים ואני רואה איזה רב עיר מואשם בקשר לבד"ץ מסוים ומה הקשר שלו אל הראשון לציון אני מציע לחברי מקלב להרגיע.

אלעזר שטרן: לא להטיל חשדות באנשים כשרים לחלוטין.

רחל עזריה: טול קורה מבין עיניך.

אלעזר שטרן: בבסיס הדיון הזה, חברתי, כמו שנאמר פה, אנחנו מברכים על זה שיותר ויותר אנשים במדינת ישראל רוצים לאכול כשר.

אלעזר שטרן: אנחנו כואבים את זה שהמזון שמגישים להם הוא פחות ופחות כשר והוא נגוע בכספים שאסור שיהיו קשורים למערכת הכשרות.

אלעזר שטרן: האיום עליי הוא שמה שקורה לכשרות יהיה מה שקורה למערכת הנישואים ולמערכת בריתות המילה.

אלעזר שטרן: לקחנו את זה כאצלנו בכיס.

אלעזר שטרן: עם ישראל תמיד התחתן עם הרבנות כאילו, עם ישראל תמיד יעשה ברית מילה.

אלעזר שטרן: ולצערי הרב ובכאב גדול פחות ופחות מתחתנים עם הרבנות היום, פחות עושים בריתות מילה.

אלעזר שטרן: אני אגב חושב - - - אני דרך אגב לא סתם נתתי את מערכת הבריאות.

אלעזר שטרן: היא קריטית, היא דנה בפיקוח נפש ואין שם משגיח בכל מסעדה לבדוק שאין שם - - - אני חושב שמה שדיבר חברי, חבר הכנסת איל בן ראובן, צריך רוויזיה והסתכלות מהצד.

אלעזר שטרן: אני חושב שבואו לא נהיה אופטימים.

אלעזר שטרן: גם הרב הראשי היום כבר מלין על הסיכוי שהמהפכה שלו תעבור.

אלעזר שטרן: אנחנו כבר שומעים על זה חודשים.

אלעזר שטרן: כבר שר הדתות הכריז על זה שהיא עוברת ואני אמרתי לו עוד באותו דיון, היא לא תעבור, והנה היא עוד לא עברה.

אלעזר שטרן: אני לא מדבר על שנים, אני מדבר גם על המערכת הזאת.

אלעזר שטרן: כל זמן שלא יהיה שם שבירת המונופול לפחות - - - פתיחת אזורים בתוך הדברים האלה אנחנו לא נתקדם.

אלעזר שטרן: אני רק בטוח שהרבנות הראשית תפנה למבקר המדינה, שהיא מעריכה את הדוח שלו, שירחיב אותו לא רק על 10 רשויות, אלא שיעשה את זה על הכל כיוון שהתוצרים, הרי כפי שאמרת הם משרתים את כולנו.

קארין אלהרר: תודה.

קארין אלהרר: חברת הכנסת לביא.

עליזה לביא: תודה.

עליזה לביא: הייתי ממשיכה בקו הזה אבל הזמן מאוד קצר ואנחנו צריכים לסיים בזמן.

עליזה לביא: אני קודם כל רוצה להודות לכם, אנשי מבקר המדינה, על המתנה שנתתם לנו.

עליזה לביא: נתתם לנו כלים לעבודה באחד הנושאים היותר רגישים ויותר חשובים לרבים בעם ישראל, כשרות.

עליזה לביא: גם אם אתה לא אוכל כשרות רבים מהמשפחה שלך או מהחבר'ה שלך בוחר לאכול כשרות ואתה מכבד את זה.

עליזה לביא: ואנחנו כולנו רוצים שהמערכת תהיה נקייה, מתוקנת ושנדע שאנחנו אוכלים אוכל כשר.

עליזה לביא: ולכן, צריך להתייחס למה שנאמר וניתן לנו כמתנה.

עליזה לביא: ואני מבקשת ממך, אדוני מנכ"ל משרד הדתות וגם הרבנות הראשית, יש פה אנשים שראוי שירכיבו את הוועדות.

עליזה לביא: לא בכדי שאלתי מי יושב בוועדות.

עליזה לביא: אם תיקח את אותם אנשים כל הזמן ויהיו לך ועדות הומוגניות לא נתקן את הבעיה.

עליזה לביא: יש פה עוד גופים.

עליזה לביא: אתה רוצה לקרוא לזה השגחה פרטית, היוזמה של צהר - - -

<משה דגן: שמענו אותם, אגב, שמענו אותם בוועדה.

עליזה לביא: למה שהם לא חלק מהוועדות.

עליזה לביא: הזמן הוא מוגבל, גברתי, הזמן הוא מאוד מוגבל.

עליזה לביא: הזמן שקצב המבקר הוא מוגבל.

עליזה לביא: אם באמת אתה רוצה לייעל, לתקן, שני דברים: אחד, כבר נאמר, וזה לקחת אנשי מקצוע.

עליזה לביא: גם מנכ"ל משרד הבריאות הוא איש האוצר.

עליזה לביא: והרב ליצמן אמר, אני מביא פעם ראשונה, לא רופא, אלא באמת מישהו מהאוצר שיבין איך מבריאים.

עליזה לביא: אתה חייב לצרף לוועדות הללו אנשים שלא מגיעים ממקום הומוגני.

עליזה לביא: מגוון דעות, בטח בנושא שחשוב לכולם, ולראות איך עושים.

עליזה לביא: אתה בעצמך באת ואמרת לי, הצגת כאן, שיהיו שני מדרגים לעם ישראל.

עליזה לביא: בתוך עמנו אנחנו חיים.

עליזה לביא: ואם אתה רוצה באמת לעשות את התיקון ולקחת את זה כמתנה ולא להמשיך ולקחת את זה ככלי ניגוחים.

עליזה לביא: לא באנו לנגח, אבל אם אחי, שכשהייתה לו פיצרייה דרשו ממנו לקנות חסה אצל ספק אחד בשוק נתניה אז אני אומרת לך, הרי מה, אנחנו לא מכירים את זה, אנחנו לא יודעים, אנחנו צריכים לקרוא את דוח המבקר כדי להבין מה קורה.

עליזה לביא: אז אם אתה רוצה לקחת את זה באמת, זה במשמרת שלך, ובמשמרת שלך.

עליזה לביא: ואדוני השר, וגברתי יושבת הראש, אני מבקש משניכם לבוא ולקצוב זמן, כולל בפגרה, לבוא ולראות איך עד ה-1.6 להחליט על 4-5 ועדות שבהן אנחנו נשמע את הדברים מתקדמים, מתפתחים כדי שלא בעוד שנה נבוא ונראה שאנחנו בפני שוקת שבורה.

עליזה לביא: מדובר פה על כשרות ורק תחרות בשיתוף פעולה עם כולם באמת תבריא את מה שצריך היה להבריא מזמן.

עליזה לביא: כי יש גופים כמו תל אביב וכמו אשדוד שהבינו את הנזק ולא רצו אחרי זה לעמוד בפני בורא עולם ולהבין שהם האכילו שרצים ואוכל לא כשר רבים מבני עמם.

קארין אלהרר: תודה רבה, תראו, אני באמת, המנכ"ל הודיע שתהיה לי הערה בתיק האישי אם אני מסיימת אחרי 11:00 אז זה לא יכול להיות אחרי 11:00.

קארין אלהרר: משפט, אדוני השר.

דוד אזולאי: אני רוצה לומר למען הסר ספק, שחבר הכנסת שטרן אמר פה אמירה ואני רוצה לתקן את הדברים.

דוד אזולאי: הרב הראשי לישראל, הראשון לציון, הוא לא עוסק בנושא הכשרות.

דוד אזולאי: יש חלוקה בין שני הרבנים.

דוד אזולאי: הרב לאו הוא הרב הראשי שעוסק בנושאי הכשרות.

דוד אזולאי: והרב יצחק יוסף עוסק בנושאי דיינים - - -

רחל עזריה: אבל אח של הרב יוסף - - -

קארין אלהרר: לא, לא, לא.

קארין אלהרר: חבר הכנסת מלכיאלי.

מיכאל מלכיאלי: גברתי היושבת ראש, אני לא רוצה באמת לגזול את הזמן - - -

קארין אלהרר: גזלת כבר הרבה.

מיכאל מלכיאלי: אני רוצה לומר ככה.

מיכאל מלכיאלי: קראתי חלק גדול מדוח המבקר, אני שומע על הדיון כאן.

מיכאל מלכיאלי: אני האמת היא קצת מאוכזב.

מיכאל מלכיאלי: אני רוצה להגיד לכם למה.

מיכאל מלכיאלי: נושא כל כך חשוב, נושא הכשרות של מדינת ישראל, שהרבנות מגיעה ואומרת תראו, אנחנו מקימים ועדה, רוצים לתקן, אף אחד לא מתווכח, יושב כאן השר - - -

קארין אלהרר: שמענו את זה כבר.

מיכאל מלכיאלי: לא, לא אמרתם את זה.

מיכאל מלכיאלי: יושבים כל הלהקה של אלעזר שטרן שאנחנו יודעים שהנושא של הכשרות- - -

קארין אלהרר: לא, לא, לא ענייני - - -

מיכאל מלכיאלי: רגע.

מיכאל מלכיאלי: הנושא של הכשרות לא בראש מעייניהם והם יילחמו בציבור הדתי, הם לא רוצים שנהיה כאן בכלל.

מיכאל מלכיאלי: הכשרות זו סיבה קטנה - - - משפט אחרון, מבחינת כל המלאכים אומרים אמן אז גם המבקר וחייבים לומר את זה ואמרת את זה.

מיכאל מלכיאלי: נגיד שתל אביב ואשדוד שעשו עבודה כל כך טובה - - -

קארין אלהרר: ציינו אותם.

מיכאל מלכיאלי: לא, והמועצות הדתיות שלא הגיעו לפרגון של מבקר המדינה נמצאים אצלהם יום יום ולומדים ומשפרים.

מיכאל מלכיאלי: אני חושב שאנחנו את זה צריכים להעלות על נס בסיפור בסיפור הזה ולא את כל ההשמצות שלצערי - - -

קארין אלהרר: אני רוצה לסכם.

קארין אלהרר: תראו, הדיון נקטע ולכן אין מנוס נעשה דיון מעקב.

עליזה לביא: מתי?

קארין אלהרר: מוקדם ככל הניתן.

קארין אלהרר: אבל, כדי שבאמת דיון המעקב יהיה אפקטיבי ולא הוצאת קיטור שזה נחמד אבל זה לא מקדם לשום מקום אני רוצה בתוך חודש התייחסות מהמנכ"לים, גם של המשרד לשירותי דת וגם של הרבנות הראשית, אני רוצה עדכון לגבי לוחות זמנים, אני רוצה עדכון מה קורה בכל ועדה מבחינת כמה כסף זה יעלה, מה מגישים לאוצר.

קארין אלהרר: אני רוצה לדעת איפה זה עומד.

קארין אלהרר: אל תגידו לי אנחנו עובדים על זה.

קארין אלהרר: עובדים על זה זה היה המשפט הראשון שהייתם צריכים להגיד, אבל ברגע שהתחילה העבודה המשמעותית, עברו הלוחות הזמנים וסדר פעולות.

קארין אלהרר: ברגע שאני מקבלת את זה, אחרי חודש אני קובעת דיון מעקב בוועדה.

קארין אלהרר: תראו, באמת, זה נושא חשוב מאוד.

קארין אלהרר: הוא נוגע לכל אזרח יהודי שאוכל במדינת ישראל.

קארין אלהרר: וצודק כבוד השר שאמר, גם לתושבים ואזרחים שהם לא יהודים - - -

<משה דגן: חודש בתקופה כזאת של חופשות לא יודע עד כמה זה מעשי.

קארין אלהרר: תאמין לי, הם יעמדו בזה.

<משה דגן: לא, לא, סתם, למה להטעות את האנשים?

קארין אלהרר: תגיד אתה עובד במשרד, מאיפה אתה יודע מה הם עושים?

אורי מקלב: הוא חושש שתפגעי להם בפגרה.

קארין אלהרר: אל תדאג אתה לא חייב, זה וולנטרי.

קארין אלהרר: המשרדים הממשלתיים עובדים להבנתי.

קארין אלהרר: אין שום בעיה.

קארין אלהרר: תוך חודש, זה המון זמן, הייתם צריכים כבר להביא את זה להיום.

קארין אלהרר: אז זה בגדר המתנה שלי.

קארין אלהרר: תודה רבה לכולם, הישיבה נעולה.